text:
Umwe mu batekewe umutwe ni umugabo usanzwe acuruza ibijyanye n’ikoranabuhanga watanze ibihumbi 60 Frw, nyuma yo kubeshywa ko muri CICR hari isoko ryo gushyira camera zicunga umutekano mu nkambi ya Kigeme mu Karere ka Nyamagabe, n’irindi ryo gushyiramo utwuma tuburira abantu mu gihe habaye inkongi y’umuriro.
Uyu mugabo avuga ko yahamagawe n’umusore wamubwiye ko yitwa ‘Jean’, wiyise ko akuriye ishami ry’ikoranabuhanga muri CICR.
Uwo mutekamutwe yamubwiye ko yamufasha guhabwa aya masoko mu buryo butagoye ariko umusaba kubanza kumuha ibihumbi 20 Frw, ko ari ay’ibitabo by’isoko (DAO) kandi ko agomba kuyatanga kuri buri soko.
Abatekamitwe ngo bakora mu buryo bw’itsinda
Nyuma uyu wiyise “Jean” ngo yaje kumuhamagara amubwira ko yajyanye n’umukoresha we mu Nkambi ya Kigeme, amusaba kohereza ya mafaranga vuba kugira ngo amuhe ubufasha bwihuse. Yamuhaye nimero ya telefoni ayashyiraho akoresheje Mobile Money, amubwira ko iyo telefoni ari iy’umucungamutungo wa CICR.
Yakomeje agira ati “Sinazuyaje nahise nyamwoherereza yose ibihumbi 40 Frw kuri telefoni kuko numvaga ngiye kubona isoko rikomeye kandi mfitemo inyungu nyinshi.”
Uyu mugabo akomeza avuga ko bukeye bwaho bahanye gahunda yo guhurira ku biro bya CICR, mu gihe ari mu nzira yerekezayo, umutekamutwe wiyitaga Jean arongera aramuhamagara amusaba kwishyura ibihumbi 51 Frw by’ingwate y’isoko.
Nk’umuntu wari umenyereye iby’amasoko yahise atangira kugira amakenga, amubaza impamvu amwaka amafaranga kandi ataratsindira isoko, undi amusubiza ko ibyo avuga bikorwa mu masoko ya leta kandi we icyo agamije ari ukumurwanaho kugira ngo abone amasoko bitamugoye. Yahise amwoherereza ibihumbi 20Frw yari afite, yuzura ibihumbi 60 Frw.
Nyuma yo kumwoherereza amafaranga ngo yamusabye ko babonana, dore ko yari arambiwe kumutegereza n’imvura iri kugwa, yongeye kumuhamagara asanga yafunze telefoni, ahita amenya ko yatekewe umutwe ndetse yibuka ko hari n’undi rwiyemezamirimo yigeze kumva byabayeho.
Uyu mugabo yajyanye ikirego mu Rwego rw’Igihugu rushinzwe Ubugenzacyaha, RIB, ahasanga n’abandi bafite ikibazo nk’icye, ahita abona ko mu bigaragara ubu butekamutwe bukorwa n’abantu basa n’abakoze itsinda.
Hari n’undi witwa Sinamenye wo mu Karere ka Ruhango watekewe umutwe binyuze ku nshuti ye ariko nayo itabizi, ku bw’amahirwe abivumbura nta mafaranga aratanga.
Uyu ngo yahamagawe n’umuntu wiyise umukozi wa CICR, wamubwiye ko ashaka kumuha akazi ko gukora inyigo y’ibikenewe mu nkambi y’impunzi, gusa yamusabye ibihumbi 10 Frw agira amakenga, maze kubera ibibazo byinshi yamubazaga, uwo mutekamutwe ahita akupa ndetse afunga telefoni.
Sinamenye yagize ati “Ni uburyo abajura badukanye bwo kwiba, uko abantu batera imbere abajura na bo batera imbere mu buryo bwo kwiba, ni yo mpamvu abantu bagomba kugira amakenga menshi.”
Ni iki CICR ivuga kuri ubu butekamutwe bwitwaza izina ryayo?
CICR yemeza ko hari abantu batari bake bamaze iminsi bajya ku biro byayo babaza amakuru ajyanye n’amasoko baba babeshywe n’abatekamutwe.
Uyu muryango usobanura ko utanga amasoko mu buryo bwemewe n’amategeko kandi binyuze mu nyandiko, ukaba udahamagara umuntu ngo umusabe kubanza kwishyura kandi atarahabwa isoko.
CICR ngo ntikoresha Mobile Money cyangwa Tigo Cash nk’uburyo bwo kwishyura cyangwa kwishyuza, ahubwo ikoresha uburyo bwa banki igihe hatanzwe inyemezabwishyu.
CICR igira inama umuntu wese uhuye n’iki kibazo kwihutira kukimenyesha inzego zishinzwe umutekano zikabikurikirana. Yongeraho kandi ko mbere yo gutanga amafaranga, uhuye n’icyo kibazo yabanza kubaza amakuru arambuye ku biro bya CICR biri mu Kiyovu mu murenge wa Nyarugenge, mu Mujyi wa Kigali ku muhanda wa 10 KN 41 munsi gato y’ahahoze Hotel Kiyovu, ubu hasigaye hari iyitwa Park inn hotel. Mu gihe atabashije kuhagera akifashisha nimero za telefone 0788313665 cyangwa 0788300509.
RIB isaba abantu gukenga igihe bijejwe akazi cyangwa amasoko
Umuvugizi wa RIB, Mbabazi Modeste, yavuze ko abatekamutwe bakomeje kwiyongera, kandi n’ubwo bakira ibirego ndetse bamwe bagatabwa muri yombi, benshi muri bo usanga bakoresha nimero za telefoni zitabanditseho ku buryo bigoye kubatahura.
Yakomeje agira ati “Usanga bakoresha nka nimero ya telefoni y’umuntu wapfuye kera, cyangwa y’umukecuru wibera mu cyaro utanazi ibyo ari byo.”
Mbabazi avuga ko biba bitoroshye kubafata, agasaba Abanyarwanda guhora bari maso ndetse bakarushaho kugira amakenga.
Yakomeje agira ati “Tuvuge umuntu akurangiye isoko, arakubwira aho ugura ibintu, ubikugurisha, akanakubwira n’uwo ubishyira. Ese we kuki iryo soko aba atarikoze? Akenshi usanga harimo n’uburangare bwabo, kuko ntibaba batekereje ngo bumve ngo ubarangira isoko ni muntu ki.”
Iki cyaha gifatwa nk’icyaha cy’ubwambuzi bushukana gihanwa n’ingingo ya 318 yo mu gitabo cy’amategeko ahana ibyaha mu Rwanda.
Iyi ngingo ivuga ko umuntu wese, abigiriye kwambura ikintu icyo ari cyo cyose cy’undi, agatuma bakimuha ari uko akoresheje amayeri y’ubwambuzi, wiyitirira amazina atari yo cyangwa imirimo adafitiye ububasha cyangwa agira ngo yizeze icyiza cyangwa atinyishe ko hari ikizaba kibi maze akambura undi imari ye yose cyangwa igice cyayo, ahanishwa igifungo kuva ku myaka itatu kugeza ku myaka itanu n’ihazabu kuva kuri 3.000.000 Frw kugeza kuri 5.000.000 Frw.


c: text/html

text:
Gahunda y’Imana ntiyahaye umuntu kurya gusa, ahubwo yamugeneye n’ibyo akwiriye kurya. Muri byo harimo ibishinzwe imico, ubwenge, ubizima n’imbaraga. Tugomba kumenya ubwoko bw’ibyoturya, urugero bikwiriye kuribwaho, igihe kidahindagurika cyo kubirya, ibikwiriye guhuzwa, n’umutuzo n’amahoro byo kubiryana. Ijambo ritera abanyamakenga impagarara, ni irivuga ngo “Turi ibyo turya.”
Kurya nabi kw’Abisirayeli mu Egiputa, kwatumye barwanya Mose bifuza gusubira mu Egiputa. Igihe bari bamaze kugera i Kanaani, ubwiza n’ubwinshi bw’ibyokurya byari bihari bwabateye kubyibuha no gusuzugura Imana yabo.
“Yarabuzamuye ibutambagiza mu mpinga z’imisozi… burya umwero wo mu mirima, abuha kunyunyuza ubuki bwo mu rutare, n’amavuta ya elayo… n’amata y’inka n’amatāmatāma, abuha ibinure by’abana b’intama, n’amapfizi y’intama y’i Bashani n’ihene, n’ingano zihunze zirushaho kuba inziza, nk’uko urugimbu rwo mu mpyiko rumeze, wanyoye vino yenzwe mu maraso y’inzabibu. Maze Yeshuroni arabyibuha atera umugeri, urabyibushye, urahonjotse, urarembekereye. Maze areka Imana yamuremye, asuzugura Igitare cy’agakiza ke…” (Gutegeka 32:13-17).
“Imana ntiyari inaniwe guha Abisirayeli inyama hamwe na Manu, yabikoreye ityo ku bw’inyungu yabo. Byatumye ibaha ibyokurya bihwanye n’amakene yabo. Ibanyaga ibyokurya bitera umubiri kugurumana bari barimenyereje mu Egiputa. Mu kubabuza ku rugero ruhanitse ibyokurya bikomoka ku nyamaswa, yari iri gukosora ipfa ryabo, no kubategurira guha agaciro indyo yari yarahawe Adamu na Eva mu murima wa Edeni, ari zo mbuto z’ubutaka.
“Nyamara Satani we yaberekaga ko uko kubabuza kurya ibikomoka ku nyamaswa ari ugukiranirwa n’ubugome by’Imana. Byanze bikunze, kunezeza ipfa bitagira umupaka byari kuzabaroha mu irari ry’umubiri, no kubashyira munsi y’ubushobozi bwaryo bitagoranye. Ibyo byokurya byari kuzajya bibatera kwifuza ibyabuzanijwe. Satani nyir’ugukomokwaho n’indwara n’uburibwe aturuka abantu aho bakunda kugira intege nke. Uhereye umunsi yateye Eva kurya imbuto zabuzanijwe, akenshi yagiye agusha abantu mu cyaha anyuriye mu busambo. Kutirinda mu mirire no mu minywere, uretse kuba binyaga umuntu imbaraga yo gukomerera imbere y’igishuko, bimutegurira no kurengēra akica amategeko mbonezamubano.” (Patriarches et Prophètes, p. 355)
Kuryagagura, kurya isukari nyinshi, kurya inyama, kurya ukarenza mbiga, ubunebwe bwinshi, ibinyamavuta by’indengakamere, ibiganiro bibi, amashusho y’ubusambanyi n’ubwicanyi, inkuru z’amashyengo, byose bibereyeho kuritura ibihome bikomeye byo kwitegeka.
Ku babaye imbata z’iruba bagategekwa na ryo, hariho uburyo bwo kwitabara ngo barikumire:
- Kwicara mu mazi menshi akonje ukarengerwa ibibero (bain de siège), iminota 3, mu gitondo na nimugoroba, iminsi itatu mu cyumweru. Ushobora no kubikora igihe cyose wumvise iruba rizamutse nta mpamvu.
- Umutobe wikimera bita AMAREBE gikurira mu mazi kikagira amababi atwikira hejuru y’amazi adatemba. Ni ukunywa igice cy’ikirahuri mu gitondo na nimugoroba, iminsi 3 mu cyumweru, ukwezi.
- Kwirinda ibiribwa byose bikangura umubiri (les aliments excitants)

robotstxt: allowed

filter: keep


text:
Hirya y’umuryango usanzwe Yesu yagaragaje umuryango mushya
Yesu yagerageje kubwiriza iwabo, abantu baramushungera cyane, ndetse n’ab’iwabo bazamo ngo baje kumufasha kuko ngo afite abadayimoni. Nibwo yabwiye abantu bari kumutuka ko abatuka Umwuka Wera batazababarirwa. Yabaganirije amagambo meza agaragaza ko Satani atabasha kwirukana satani, kuko bamubwiraga ko imbaraga za satani ari zo ziri kumubashisha ibyo kwirukana abadayimoni.
Nuko nyina n’abavandimwe be nabo baza kumureba, bamutumaho ngo aze bamutegerereje hanze. Babantu bamugose bamubwira ko Nyina na benese bamushaka hanze.
Arababaza ati : « Mama ni nde ? na Benedata ni bande ? » Nuko abanyuzamo amaso bose arabitegereza arangije arababwira ati : « Dore mama na bene data, umuntu wese ukora ibyo Imana ishaka ni we mwenedata, niwe mushiki wanjye, ni we Mama. » Aho niho haturutse imvugo nziza ikoreshwa mubizera Kristo ngo : « Mwenedata, Mushiki wanjye » kandi bakabibwirana ntacyo bapfana mu by’umubiri.
Izi nkuru ushaka kuzisomera wazisanga muri Matayo 12 ; Mariko 3 ; Luka 8
Ibi bihura n’ibyo nanone yabwiye umutware wo mu bayuda w’umufarisayo witwaga Nikodemu amubwira ko utavutse ubwa kabiri atabasha kubona ubwami bw’Imana. Yohana 3 :1-7
Bisobanuye ko ubwami bw’Imana nabwo ari umuryango, utavutse muri uwo muryango ntiwakwemerwa. Iyi miryango yacu tubarizwamo mu Isi tuzayisigana n’uyu mubiri upfa, twese twisange mu muryango umwe w’abana b’Imana bamwe Yohana yanditse batabyawe kubw’ubushake bw’umubiri ahubwo babyawe n’Imana ubwayo.
Yohana 1 :12
Rero mu isi harimo imiryango ibiri mu buryo bw’umwuka, nta wa gatatu uhari ntan’uzabao. Utari mu muryango w’abana b’Imana aba ari mu muryango w’abana ba satani. Kandi usomye ijambo ry’Imana uhita umenya umuryango wawe muri iyo ibiri, kuko Bibiliya ibisobanura mu buryo bugaragara.
Ukora ibyaha aba yihamiriza umuryango we, n’ukiranuka aba agaragaza neza umuryango we. Ikintu gikomeye gitandukanya iyi miryango mu buryo bworoshye ni Urukundo. Abana b’Imana barangwa n’urukundo, naho urubyaro rwa Satani rurangwa no kwangana. 1Yohana 3.
Nkwifurije kuba mu muryango w’abana b’Imana kugira ngo aho gakondo yawe iri ari naho Data w’abo bana ari abe ariho nawe uzaba !


text:
Kabuga: Mu byobo 17 byajugunywemo imibiri y’Abatutsi, hamaze gutabururwa 11
Mu Karere ka Gasabo, Umurenge wa Rusororo muri Centre y’ubucuruzi ya Kabuga ahitwa mu Gahoromani hakomeje kuboneka imibiri myinshi y’abishwe muri Jenoside yakorewe Abatutsi.
Amakuru yatanzwe muri Gacaca n’atangwa n’abaturage agaragaza ko muri 1994 muri Centre ya Kabuga hiciwe Abatutsi benshi baturukaga mu duce tw’Umujyi no mu nkengero zawo nka Ruhanga, Mbandazi, Muyumbu, Ndera, Remera, Kanombe na Masaka, bahungaga bashaka kwerekeza i Burasirazuba, abandi berekeza mu Mujyi.
Abo baje biyongera ku Batutsi bari basanzwe batuye i Kabuga. Abatutsi bageraga i Kabuga bakahasanga bariyeri eshanu zikomeye bakahabicira, imibiri yabo igatabwa mu byobo bitandukanye byacukuwe muri Centre ya Kabuga.
Bariyeri ya mbere yari ku muhanda imbere y’inzu z’uwitwa Gatarama. Iya kabiri ikaba imbere y’inzu z’uwitwa Mbambanyi. Iya gatatu ikaba ku muhanda wajyaga i Bugesera aho bitaga kwa Mayisha wari umucuruzi akaba n’interahamwe ikomeye hamwe n’abahungu be babiri,umwe yitwa Nshimiye undi akitwa Rudomoro.
Muri urwo rugo rwa Mayisha ni ho interahamwe zakoreraga ibikorwa byose by’ubwicanyi birimo kuhahagurukira zigiye kwica Abatutsi, gutanga raporo y’ibyakozwe byose no guhabwa andi mabwiriza yo gukomeza Jenoside.
Bariyeri ya kane yabaga aho bitaga kuri Kariyeri ku rugo rw’uwitwa Sibomana Faustin. Muri urwo rugo niho habanje kuboneka icyobo cyirimo imibiri ijana na mirongo itanu (150). Bariyeri ya gatanu yari ku muhanda umanuka mu Gahoromani, aho bahimbye kuri CND.
Iyo bariyeri ni yo yatangiraga Abatutsi bahungaga bakababwira ko babajyanye muri CND aho benewabo bari kugira ngo baticwa, ariko ari ukubashuka kugira ngo bose baze ari benshi bizeye ko habonetse ubuhungiro, ari na cyo cyatumye hicirwa Abatutsi benshi.
Abaturage bavuga ko muri 1992-1993 aho hiswe muri CND hari haracukuwe ibyobo byinshi mu ngo z’abaturage bari bahatuye. Hakaba kandi hari n’interahamwe cyane zarimo na Perezida w’interahamwe witwaga Richard wari ufite ibendera rya MRND mu rugo iwe.
Hakaba izindi nterahamwe zicaga Abatutsi cyane zarimo abitwaga Kibuye, Rusangiza, Kajinya, Rwamuhama Selemani, Kamari Abudarahamani Alias Gisaka, Maguru wari umusirikare, na Hakizimana Theogene, uwo bitaga Jeanne wasudiraga mu Gahoromani.
Harimo kandi uwayoboraga Segiteri ya Rusororo witwaga Mwongereza Bernard n’abahungu be ari bo Mudakemwa na Satire,bakaba baratwaraga imodoka y’uwitwaga Hitamungu Ignace wafunzwe kubera Jenoside ubu akaba yararangije igihano. Iyo modoka ye niyo yatwaraga interahamwe zigiye kwica.
Muri iyo Centre kuba harakorewe ubwicanyi ndengakamere ahanini byatewe n’uko hari hatuwe n’abasirikare bo kwa Habyarimana benshi barimo abitwa Adjudant-chef Gasana, Cpl Nsengiyumva, hakabamo n’abavaga mu kigo cya Kanombe baje kubafasha.
Muri ako gace habagamo n’abacuruzi bari bakomeye banateguye Jenoside nka Safari Heliminigiride, John bitaga Gikapu, Nduwamungu John, Phenias na Caporal wacuruzaga ibirayi n’abandi benshi batibukwa amazina.
Kugeza ubu, i Kabuga hamaze kuboneka ibyobo 17. Muri byo hataburuwe ibyobo 11 hasigaye 6 bitaratabururwa. Muri ibi byobo, imibiri yashyizwemo ku buryo bukurikira:
Hari ibyobo bimwe abicanyi babanje gutwika imibiri bakoresheje aside. Hari ahandi babagerekagaho amahembe n’inzasaya by’inka, bagakurikizaho ibyuma by’imodoka zashaje, byarangira bagashyiraho sima.
Hari aho babishe babanje kubaca imitwe,nyuma bakajugunyamo n’imihoro babatemeshaga kuko ngo hari abo bahagezaga ari bazima.Ariko bakabagerekaho biriya byose byavuzwe haruguru.
Muri ibyo byobo kandi, hamaze kugaragaramo icyobo kimwe cy’abana bato bigaragara ko bashyizwe ukwabo.
Ibyo byobo byose byagaragayemo imyenda n’ibindi babaga bambaye kuko hari na bamwe mu barokotse Jenoside byafashije guhita bamenya ababo bahaguye.
Ibitekerezo ( 2 )
BIRABABAJE KUBONA ABANTU BICWA NK’INYAMANSWA CYAKORA HARI IGIHE NABONAGA UKO BICA ABANTU NKIBAZA NIBA ABABICAGA NTAJYA NTINYUKA KUVUGA MU KANWA KANJYE NIBA NABO BAZAPFA HAAAA YEWE AKA WA MUGANI NGO NGAYA IMBWA ITAZANSANGAYO,IKIBABAJE NUKO HARI IMIBIRI Y’ABACU TUTARABONA NGO TUBASHYINGURE KANDI ABABARIYE BABICA BAHARI,IKINSHIMISHA NUKO TUBAYEHO NEZA KURUSHA ABADUKOREYE AYA MAHANO,TURASHIMA IMANA YADUKIJIJE UMUHORO N’AMAHIRI TUGASHIMA INKOTANYI ZEMEYE GUKORESHWA NA NYAGASANI.NAHO ABA BAVANDIMWE NIBAREKE UBUGOME BIHANE BASABE IMANA IMBABAZI ZIBYO BADUKOREYE KUKO IZABIBISHYUA MPAKA TWIYUBAKE DUKUNDANE NIWO MUTI
iteka ntangira ngusoma inkuru nkizi amarira agahita azenga mumaso😭😭😭. sinumva ukuntu abantu imana yaremye bishwe muri ubwo buryo pe!! koko??? gukora inama zo kwica umuntu umuziza ubwoko bwe?? imitima yabantu yagiye he koko.. harabaye ntihakabe.. Imana ikomeze kuruhukiriza izo roho zose mumundendezo..


text:
You are here
TWAGIRAMUNGU FAUSTIN MW’IKOROSI RYA NYUMA.
Nyuma y,igihe kirekire bwana twagiramungu faustin yanzwe urunuka n’abanyarwanda benshi bo muri opposition, benshi bakaba barahoze mu butegetsi bwa president HABYALIMANA juvenal cg nandi mashyaka yarafatanyije na MRND abo bantu bagaragarije bwana twagiramungu ko ari umugambanyi mugihe yifatanyaga n,inkotanyi mu kurwanya habyalimana, ibyo bikaba byarahaye ingufu inkotanyi kugeza zifashe ubutegetsi .
urwo rwango rwarakuze kugeza naho bamwe badatinya kumubwira amagambo akarishye harimo no kuba bamugirira nabi.
Byateye ibibazo kuburyo byagezaho twagiramungu abaho yisobanura akenshi akagenda anigengesereye dore ko wasangaga nta n’ibirori byo mumiryango nyarwanda yaragitumirwamo.
Ibi byose tumaze kubona n,ibindi tutarondora byaje guhinduka mukanya nkako guhumbya ubwo twagiramungu yifatanyaga na FDLR ndetse akiyemeza kuyibera umuvugizi mu bya diplomatie.
Abenshi batangiye kubona ko yahindutse cyane cyane ko yaramaze iminsi mu ma discours ye ameze nk’uwicuza ko yakoranye n’inkotanyi agirango ni abantu, nyuma ngo aza gusanga ari ibisambo byishyize hamwe bigafata ubutegetsi.
Icyo kizere cyaje kwiyongera cyane aho bwana Rukokoma Faustin atumirije inama yise kaminuza yo guhuza amashyaka kugirango bashyire ingufu hamwe babone uko batsinsura ingoma y,igitugu ya FPR.
Nubwo guhuza ayo mashyaka bikirimo imbogamizi,kubera impanvu zitandukanye, TWAGIRAMUNGU YIKOREYE AMASHYIGA ATATU ASHYUSHYE.
Nubwo ibikorwa bikomeye bya bwana twagiramungu bituma bamwe basigaye bamufata nk’umucunguzi ariko hari n,ibibazo bikomeye agomba kwitondera yabyigobotoramo tukamenya ko abaye MOSE w’abanyarwanda.
ISHYIGA rya1: kuba hari intagondwa z’abahutu zitamushira amakenga, zitetekereza ko yaba agiye kongera kubaroha nkuko yabikoze ajya kugambana n’inkotanyi :
ibi bigatuma bamubonamo nk’umuntu waguhinduka igihe icyo aricyo cyose. aha rero bibaye ari uko bimeze, arimo gukinisha rubanda, ntawatinya kuvuga ko yaba arimo kwicukurira imva.
ISHYIGA RYA2 : nuko intagondwa z’abatutsi bo muri RNC ziyobowe na bwana RUDASINGWA THEOGENE afatanyije na MICOMBERO JM, zanze kwitabira inama kaminuza yatumijwe na bwana twagiramungu faustin. impamvu ntayindi nuko ngo batemera kuyoborwa n’umuhutu. aha rero umuntu akaba yakwibaza niba izi ntagondwa zitazabangamira umugambi wa twagiramungu. birasaba ubushishozi kuko bishobora kudindiza revolution cg se mu gutiza umwanzi umurindi. iri nihurizo risaba kurisesengura witonze
ISHYIGA RYA3: kuba bwana twagiramungu atarabashije gutumira amashyaka yose ya opposition bigaragaza ubushishozi buke cg ubuhubutsi cg se akaba ashobora kuba yaraguye mu mutego. kuko bishobora kuzateza ibindi bibazo mugihe amashyaka yahejwe aramutse nayo yishyize hamwe agafata undi murongo cg se bakamagana ibikorwa bya twagiramungu byo kuvangura no gucamo opposition ibice. iri subiranamo nta kindi ryabamarira uretse guha ingufu FPR na kagame,
ibi byose biratwereka ko nta shyiga narimwe rizorohera twagiramungu kuko yose ashyushye biramusaba ubushishozi kugirango akemure ibyo bibazo. aha kandi niho rubanda imutegeye amaso dore ko ari inararibonye kandi muri politike nawe akemeza kwivugira ko ari umuhanga kandi akora politiki yo murwego rwo hejuru. Bwana twagiramungu iki n’igihe cyo kumenya inkuru uzasiga imusozi.twizere ko utazagenda uri ruvumwa.
ubwanditsi


text:
Iburasirazuba: Ibibazo by’ingutu biri mu butaka byahagurukiwe
Yanditswe na HAKIZIMANA YUSSUF
Ubuyobozi bw’Intara y’Iburasirazuba n’Ikigo cy’Igihugu cy’Ubutaka barizeza gukemura ibibazo biri mu mitangire y’ibyangombwa by’ubutaka, bagasaba abaturage gukoresha ubutaka neza.
Mu bibazo byagaragajwe mu nama yigaga ku bibazo by’ubutaka mu Ntara y’Iburasirazuba yabereye i Rwamagana ku biro by’Intara, harimo n’icy’ubutaka budakoreshwa ibyo bwagenewe.
Umuyobozi Mukuru w’Ikigo gishinzwe imicungire n’imikoreshereze y’ubutaka avuga ko Intara y’Iburasirazuba ari yo ifite ibibazo byinshi by’ubutaka, hakaba hakenewe uburyo bw’umwihariko bwo kubikemura.
Dr. Mukamana Esperance yagize ati, “Abatunze ubutaka bari bahawe bugenewe kororeraho hagiye gukorwa gahunda y’uko bakoresha neza buriya butaka bahororera, ariko hari n’igice cy’ubwo butaka bahingamo kugira ngo bashobore kwiteza imbere.
Usibye ikibazo cy’abahinga mu butaka bwagenewe ubworozi, hari n’ikibazo cy’abantu bagiye bagurisha ubutaka bakigira Uganda ubutaka butarandikwa ku babuguze.
Dr. Mukamana ati “Icyo kibazo twakibonye mu Karere ka Nyagatare na Gatsibo, ababuguze usanga basigaye mu kibazo cyo kubona ibyangombwa kuko kugira ngo akibone ni uko kwa noteri hagomba kuboneka uwaguze n’uwagurishije kugira ngo noteri yemeze bwa bugure, ikibazo cyagiye kibaho ni uko ba bandi babasigiye icyangombwa gusa kandi ibi ntibihagije.”
Yakomeje agira ati “Twasabye abayobozi ko bigisha abaturage mu nama zisanzwe ndetse n’icyumweru cyahariwe gutanga serivisi y’ubutaka (land week) ko ubugure bw’ubutaka cyangwa ihererekana ry’ubutaka rikorewe imbere ya noteri ari ryo rifite agaciro.”
Hanagagajwe uburyo bamwe mu bakozi bo mu turere batanga ibyangombwa batitaye ku bishushanyombonera, ahateganyijwe umuhanda umuturage yarahawe ikemezo cyo kuhatura.
Guverineri w’Intara y’Iburasirazuba Mufulukye Fred yemeza ko ibibazo biri mu ntara ayoboye bishingiye ku butaka biyemeje kubishakira ibisubizo.
Yagize ati: “Hari ubutaka bwatanzwe kugira ngo buteze imbere ubworozi, uyu munsi tubona ko bwakoreshejwe nabi usanga korora bikorwa nabi, dukeneye korora neza, dukeneye amata n’inyama kandi ibi byose kugira ngo bikorwe dukeneye ubutaka.
Mufulukye avuga ko “hari henshi usanga ubutaka butarateguwe neza ba nyirabwo babuhawe” bityo ugasanga “nta kintu kiriho”, hakaba hashyizweho yihariye yo kubisuzuma.
Inkuru bifitanye isano wasoma:
Iburasirazuba: Ubujura muri serivisi z’ubutaka bwavugutiwe umuti


text:
Inkotanyi ni Ubuzima, Indirimbo Nshya ya Bonhomme ishimira Inkotanyi zahagaritse Jenoside
Umuhanzi Bonhomme uririmba indirimbo zihumuriza benshi mu gihe cyo kwibuka Jenoside yakorewe Abatutsi zikabafasha kwibuka kandi biyubaka, yashyize hanze indirimbo ishimira Inkotanyi zahagaritse Jenoside zigakura Abatutsi bicwaga mu kaga.
Iyi ndirimbo yise"Inkotanyi ni Ubuzima" mu bitero bine biyigize, Bonhomme yibutsa uburyo Abatutsi babaga bamerewe nabi mu gihe cya Jenoside, aho bicwaga batotezwa banagirirwa nabi, Inkotanyi zikababera Umucunguzi bari bihebye.
Ikindi kandi Bonhomme agaragaza muri iyi ndirimbo ni ubutwari inkotanyi zagaragaje zihagarika Jenoside, aho benshi mu ngabo bapfuye abandi bagakomereka ndetse bakanamugara nta kindi gihembo bategereje usibye guhagarika amahano yakorerwaga Abatutsi, no kugarura uburyohe bw’ubuzima mu gihugu.
Bonhomme avuga ko iyi ndirimbo ayihimba, yabitewe n’ubuhamya yagiye yumva ahantu henshi yitabira afasha mu kwibuka, aho usanga ubuhamya bwose butangwa, busoreza mu ijambo risingiza Inkotanyi, kuko abo zageragaho babaga baciye ukubiri no kwicwa.
Yagize ati" Mu buhamya bwose nagiye numva, iyo bugiye gusoza wumva umuntu agize ati ’ Nuko mbona Inkotanyi ziraje", ugahita wumva ko icyo gihe uwumvaga ko ari bwicwe atakishwe."
Akomeza agira ati" Iyi ndirimbo nyituye by’umwihariko Inkotanyi zahagaritse Jenoside yakorerwaga abatutsi, Imana ibahe umugisha."
Bonhomme afite izindi ndirimbo zikora ku mitima ya benshi mu gihe cyo kwibuka, zirimo, Ijambo rya nyuma yavuze, Iyaba, Ukiriho, Amaraso y’abayoboke, Sinamenye aho wiciwe, wasaga ute n’izindi.
Iyumvire indirimbo Inkotanyi ni Ubuzima ya Bonhomme
Ibitekerezo ( 1 )
Inkotanyi ni Ubuzima
ntawabona uko ashimira uwamuzuye! bonhomme imana iguhe umugisha ikongerere nimpano uzagere kure cyane


text:
None kucyumweru tariki ya 7 Ukwakira 2018, mu Kagari ka Cyuru mu murenge wa RUKOMO, ni ho hizihirijwe ku rwego rw’igihugu UMUNSI MPUZAMAHANGA W’ABAGEZE MU ZA BUKURU, mu Rwanda, insanganyamatsiko y’uyu mwaka ikaba igira, iti: “KWIGIRA KWA BURI WESE: AMASAZIRO MEZA”. Umushyitsi Mukuru yari Umunyamabanga wa Leta muri Minisiteri y’Ubutegetsi bw’Igihugu Madame MUKABARAMBA Alivera
Imvo n’imvano y’uyu munsi ngarukamwaka w’abageze mu za bukuru yaturutse k’ukuntu Umuryango w’Abibumbye wari umaze kubona ko abageze mu za bukuru mu bihugu byinshi batari bitaweho uko bikwiye, uburenganzira bwabo butubahirizwa. Watangiye rero kwizihizwa ku rwego mpuzamahanga kuwa 01 Ukwakira 1991 uyu munsi akaba ari ku ncuro yawo ya 27 wizihijwe naho u Rwanda akaba ari ku ncuro ya 18 kuko rwatangiye kuwizihiza mu mwa wa 2000.
U Rwanda nk’igihugu giha agaciro uburenganzira bwa Muntu n’abageze mu za bukuru barimo, kwizihiza uyu munsi bigamije gukangurira Abanyarwanda gukomeza kwita ku bageze mu za bukuru muri rusange by’umwihariko bakita ku bageze mu za bukuru batishoboye. Mu bikorwa byo kubitaho bakorerwa, harimo kubabonera amacumbi n’ubwiherero byujuje ibyangombwa, kubabonera ubwisungane mu kwivuza no kubaha inka n’andi matungo magufi.
U Rwanda mu guhitamo iyi nsanganyamatsiko igira iti: “KWIGIRA KWA BURI WESE: AMASAZIRO MEZA, rwari rugamije kongera gukangurira abanyarwanda guha agaciro abageze mu za bukuru cyane cyane bitabwaho mu iterambere ryacyo kugira ngo bazagire amasaziro meza.
Umuyobozi w’Akarere ka Gicumbi bwana NDAYAMBAJE Felix mu ijambo rye ry’ikaze, yashimiye Umunyamabanga wa Leta waje kwifatanya n’abaturage b’Akarere ka Gicumbi by’umwihariko abo mu murenge wa Rukomo. Yavuze ko abageze mu za bukuru muri aka karere barenga ibihumbi 22, 452 nk’uko byagaragajwe n’ibarura rusange ryo mu 2012 bakaba bafashwa muri gahunda zabagenewe, Akarere kakaba gakora uko gashoboye kugira ngo inkunga y’ingoboka bagenerwa ibagerereho igihe.
Mu ijambo rye, Umunyamabanga wa Leta muri Ministeri y’Ubutegetsi bw’Igihugu Madame Alivera Mukabaranga yagize ati: “Abana bato bari bakwiye kwegerwa bagahabwa umuco wo kudatererana abababyaye kuko ari bwo bizatuma tugera ku iterambere ryacu. Mubegere rero mu midugudu mubahe ibyo muzi byose mu muco, mu mateka n'ahandi kugira ngo umuco utazacika”. Yashoje asaba Ubuyobozi bw’Akarere kurushaho kwegera abageze mu za bukuru kuko bakeneye no kwegerwa kugira ngo babungabunge uburenganzira bwabo, barengera imitungo yabo bakoresheje amasibo kuko butagera kuri bose .
Uyu munsi washojwe no kuremera imiryango y’abageze mu za bukuru 6 ihabwa inka, umunyu wazo, amapompo n’ibinini byo kuzivuza, gusa ziriya akaba ari nke kuko uyu mwaka hazatangwa inka zigera ku 1300 kandi bakazibanda ku bageze mu za bukuru.


text:
‘Canarimwe’ ije gukemura ikibazo cy’abahendwaga n’amakara ndetse n’iyangizwa ry’ibidukikije
Sibomana Aimable yakoze Imbabura yise Canarimwe ikoresha umufuka w’amakara mu gihe cy’amezi atanu, ikazakemura ikibazo cy’abo yahendaga hanarengerwa ibidukikije.
Iyo mbabura ikoze mu buryo bubiri, hari ikoze mu byuma gusa ndetse n’ikoze mu byuma ifite n’agace karimo ibumba ariko zombi ngo zirondereza amakara kimwe.
Mu kuyikoresha umuntu afata ikara rimwe akarimanyagura bikamera nk’incenga agacana bisazwe, kubera ko ifite agace gakoresha amashanyarazi karimo akuma gahungiza utwo dukara umuntu yashyizeho, umuriro uba ari mwinshi igahisha vuba.
Ako kuma gahungiza gakorwa na Sibomana ubwe, gakoresha umuriro muke (5V) kuko ungana n’uwo telephone zigendanwa zikoreshwa, umuntu akaba yanifashisha sharijeri ya telefonni cyangwa ‘Power bank’ kagakora.
Abakoresheje iyo mbabura bavuga ko kuyitekaho ibishyimbo byumye bifata isaha imwe, umuntu akaba akoresheje amakara atarenga atanu agenda yongeraho.
Izo mbabura ubu zirimo kumurikwa mu imurikabikorwa ry’akarere ka Kicukiro ribera i Gikondo ahasanzwe habera imurikagurisha. Ikoze mu byuma gusa igura 10000 Frw naho ifitemo ibumba ikagura 7000 Frw.
Tumutuyimana Deogratias umaze igihe akoresha iyo mbabura avuga ko ubu yasubijwe kuko ngo yigurira incenga.
Yagize ati “Ubu ngura umufuka w’incenga ukamara amezi atatu kubera ko iyi mbabura irondereza kandi n’akariro itwara ni gake ku buryo bidahenze. Ku mbabura isanzwe umufuka w’ibihumbi icyenda wamaraga ibyumweru bibiri, urumva ko nungutse cyane”.
Uyu mubyeyi na we wari umaze kugura Imbabura ebyiri ati “Mpisemo kugura izi mbabura kuko namenye ibanga ryazo, umufuka w’amakara sinawumaranaga ukwezi ariko ngo uzajya umara amezi arenga atatu. Bizatuma nzigama amafaranga asaga 54,000 Frw y’amakara yo muri ayo mezi”.
Sibomana ukora izo mbabura ngo yize amashanyarazi no gusudira mu gihe gito, ngo akaba yaratekereje uyo mushinga agamije kwihangira umurimo.
Ati “Maze kubyiga nakoreye abandi ariko nza kumva Umukuru w’igihugu adushishikariza kwihangira umurimo nanjye mba ndabitangiye. Nabanje gukora imbabura zisanzwe ariko nza kunguka ubwenge bwo gukora iz’ikoranabuhanga kandi ndabona abantu bazigura cyane”.
Uyu mugabo ufite umugore n’abana babiri, akazi akora ngo karamutunze n’umuryango we, akaba afite na gahunda yo gutangira kwiyubakira inzu mu mujyi wa Kigali.
Sibomana kandi ngo ubumenyi bwe ntabwihererana kuko amaze kwigisha abasore batanu, umwe muri bo Emmanuel Ntakirutimana yemeza ko yabimenye, abonye uburyo yanikorera.
Ati “Nanjye namenye gukora izi mbabura kubera Sibomana yanyigishije, ndabimushimira. Ubu mbonye igishoro nk’icy’ibihumbi 200Frw natangira nkikorera cyane ko abantu barimo kuzigura bityo nkiteza imbere”.
Canarimwe ni kimwe mu bisubizo byo kugabanya ibicanwa bikomoka ku biti haregerwa ibidukikije, kuko kugeza ubu mu Rwanda 86% by’ingufu zikenerwa zituruka ku biti nk’uko bitangazwa na Minisiteri y’ibidukikije n’umutungo kamere.
Imurikabikorwa ry’ibikorerwa mu karere ka Kicukiro ryatangijwe ku mugaragaro ku ya 23 Gashyantare 2018 rikazasozwa kuri uyu wa mbere taliki 26 Gashyantare 2018.
Ibitekerezo ( 6 )
That stove is wonderful
direct us where to find it.
Thanks
iyi nkuru ntiyuzuye, nyakubahwa munyamakuru wasize abasomyi batamenye aho bakura iyi mbabura ya Sibomana! Mugerageze mufashe abantu naho inkuru yo yari nziza yagirira benshi akamaro.
Sibomana naturangire aho akorera
Rwose muduhe nimero ze nkatwe abatarabashije kumusanga muri expo tumutezimbere tumugurire imbabura cg muturangire aho azicururiza, Murakoze cyane
Rwose muduhe nimero ze nkatwe abatarabashije kumusanga muri expo tumutezimbere tumugurire imbabura cg muturangire aho azicururiza, Murakoze cyane
Iyi mbabura ni nziza kuko ifasha kuzigama. None se hari icyo byaba bitwaye Kigalitoday MUTUBARIJE uyu SIBOMANA Aimable aho umuntu yabona imbabura ze ko nashakaga kuyigura ? Amafaranga y’amakara yatuzonze. Dukoresha ay’igihumbi ku munsi. Mu kwezi ubwo ni 30 000Frw. Mu mezi 3 NI ibihumbi 90 000Frw. Mu gihe kuri iyo mbabura ibihumbi 8000 byamara amezi 3;
Ubundi mwaduha phone ye igendanwa mwaba mukoze cyane.Mudashaka kuyishyira mu nkuru mwayinyoherereza kuri e.mail yanjye murakoze.


text:
Iyi mibare igaragaza ko muri aba bazakora barimo abiga mu bigo n’abakandida bigenga aho abasaga 341 bigenga abandi 21 961 baturutse hirya no hino mashuri mu gihugu.
WDA kandi itangaza ko izakoresha ingengo y’imari ingana na 246 843 610 Frw, kugira ngo ibi bizamini bikorwe. Aya mafaranga azakora mu bikorwa bitandukanye birimo insimburamubyizi z’abazagenzura uko bikorwa, ay’itumanaho n’ibindi.
WDA ivuga ko ibizamini bizakorerwa ku bigo bingana na 89 biri hirya no hino mu gihugu, bizakorerwaho n’abaturutse ku bigo 182, aho abarezi basaga 1 189 bazaba bacunga banagenzura uko bikorwa.
Mu butumwa Umuyobozi ushinzwe ibizamini no gutanga impamyabushobozi muri WDA, Rose Mukantabana, yahaye IGIHE, buvuga ko hari impamvu zitandukanye zatumye abakora ibizamini bagabanuka zirimo kuba hari amashuri menshi ya TVET yigenga bigatuma ababyeyi babura ubushobozi bwo kubishyurira amafaranga akenewe bakabajyana mu burezi bw’ibanze bw’imyaka 12 kuko ariho baba babona hahendutse.
Ati “ Ikindi ababyeyi n’abanyeshuri benshi ntibasobanukiwe ibya TVET, bityo ntibazitabire ku bwinshi. Hari n’ibikoresho n’ibindi byangombwa nkenerwa mu mashuri ya TVET bihenze. Ibyo byose bituma abanyeshuri bagabanuka.”
Uyu muyobozi yakomeje avuga ko abanyeshuri bose uko biyandikishije gukora nta n’umwe utazakora ndetse ko uyu mwaka nta wagaragaye wiyandikishije gukora yaragiye yimuka nta manota ahagije yagize mu kizamini gisoza icyiciro rusange cy’amashuri yisumbuye, kuko abayobozi b’Ibigo bari batangaje ko ntawe bazemerera gukora ikizamini yarimutse yaratsinzwe (Unclassified:U).
Biteganijwe ko ibi bizamini byanditse ku biga amasomo y’ubumenyingiro bizamara icyumweru, bitangiye kuwa 23 Ugushyungo bikarangira kuwa 30 Ugushyingo 2017.


text:
Isomo rya 1 : 1 Samweli 8,4-7.10-22a.
Abakuru b’imiryango ya Israheli bose barakorana, maze basanga Samweli i Rama. Baramubwira bati «Dore urashaje kandi abahungu bawe ntibagukurikiza. None rero utwimikire umwami, ajye atuyobora nko mu yandi mahanga yose.» Ibyo bibabaza cyane Samweli, ubwo bavugaga bati «Twimikire umwami ajye atuyobora.» Nuko Samweli atakambira Uhoraho. Uhoraho abwira Samweli, ati «Tega amatwi abo bantu n’ibyo bakubwira byose. Si wowe banze, ahubwo ni jye. Ntibashaka ko mba umwami wabo. Nuko imbaga yasabaga umwami, Samweli ayisubiriramo amagambo yose Uhoraho yavuze. Arababwira ati «Dore uko umwami musaba azabategeka: azafata abahungu banyu, abagire abanyamagare ye n’abanyamafarasi ye, maze bazajye birukanka imbere y’igare rye. Azabagira abatware b’abantu igihumbi, n’ab’abantu mirongo itanu, abagire abahinzi b’imirima ye n’abasaruzi b’imyaka ye, bamucurire intwaro zo kurwanisha n’ibyuma byo gushyira ku mafarasi ye. Azafata abakobwa banyu ho abakozi b’imibavu, abanyagikoni n’abatetsi b’imigati. Azabatwara imirima yanyu, imizabibu n’imizeti yanyu y’inyamibwa, azabigabire abagaragu be. Azafata umugabane wa cumi w’imbuto zanyu n’uw’imizabibu yanyu, maze abigabire abanyarugo be n’abagaragu be. Azabanyaga abagaragu n’abaja banyu, n’inyamibwa zo mu basore banyu, n’indogobe zanyu, maze abikoreshe imirimo ye. Azafata umugabane wa cumi w’amatungo yanyu, namwe ubwanyu muzahinduke abacakara be. Nuko uwo munsi muzacure imiborogo mutewe n’uwo mwami mwihitiyemo, nyamara uwo munsi Uhoraho ntazabasubiza.»
Ariko iyo mbaga yanga kumvira Samweli, baravuga bati «Icyo dushaka ni umwami, kugira ngo natwe tuzamere nk’andi mahanga yose. Umwami wacu azatuyobora, azatujye imbere, anaturengere mu ntambara turwana.» Samweli atega amatwi ayo magambo yose ya rubanda, maze ayageza kuri Uhoraho. Nuko Uhoraho abwira Samweli, ati «Bemerere, ubimikire umwami.» Samweli ni ko kubwira Abayisraheli, ati «Nimugende, buri muntu asubire mu mugi we.»
Zaburi ya 89(88),16-17.18-19.
Hahirwa umuryango wamenyereye kugusingiza,
ukagendera mu cyezezi cy’uruhanga rwawe, Uhoraho;
umunsi bahimbazwa n’izina ryawe,
bagaterwa ishema n’ubutabera bwawe,
kuko ubatera inkunga y’ikirenga,
maze ugatuma twubura uruhanga.
Uhoraho, ni wowe ngabo twikingira,
kandi umwami wacu akomejwe na Nyir’ubutagatifu wa Israheli.
Ivanjili ya Mutagatifu Mariko 2,1-12.
Hashize iminsi mike, Yezu asubira i Kafarinawumu; bamenya ko ari imuhira. Abantu benshi barahakoranira, bituma habura umwanya, ndetse n’imbere y’umuryango; nuko arabigisha. Haza abantu bamuzaniye ikirema gihetswe mu ngobyi. Kuko batashoboraga kukimugezaho, bitewe n’ikivunge cy’abantu, basenya igisenge hejuru y’aho yari ari. Bamaze kuhaca icyuho, bururutsa ingobyi ikirema cyari kiryamyemo. Yezu abonye ukwemera kwabo, abwira icyo kirema ati «Mwana wanjye, ibyaha byawe urabikijijwe .» Ubwo hakaba abigishamategeko bamwe, bari bicaye aho, bakibaza bati «Igituma uriya avuga atyo ni iki? Aratuka Imana. Ni nde ushobora gukiza ibyaha, atari Imana yonyine?» Ako kanya Yezu amenya ibitekerezo byabo, ni ko kubabwira ati «Ni iki gituma mutekereza mutyo mu mutima wanyu? Icyoroshye ni ikihe, ari ukubwira ikirema nti ’Ibyaha byawe urabikijijwe’ cyangwa kuvuga nti ’Haguruka, ufate ingobyi yawe maze ugende’? None rero, kugira ngo mumenye ko Umwana w’umuntu afite ububasha ku isi bwo gukiza ibyaha . . . », abwira ikirema ati «Ndabikubwiye: haguruka, ufate ingobyi yawe, witahire!» Ako kanya arahaguruka, afata ingobyi ye, asohoka bose bamureba; bagwa mu kantu, basingiza Imana bavuga bati «Nta na rimwe twigeze tubona ibintu nk’ibi ngibi!»


text:
Ibyo ni ibyagaragajwe mu nama nyungurana bitekerezo yateranye kuri uyu wa kane tariki ya 04/10/2018 mu cyumba cy'inama cy'Akarere ka Nyamagabe, ku bufatanye n'inzego zitandukanye igamije gukumira no kurwanya imirimo mibi ikoreshwa abana no guhugurwa ku mabwiriza yo gushyiraho komite zishinzwe gukumira no kurwanya imirimo mibi ikoreshwa abana guhera ku rwego rw'Akarere kugeza ku rwego rw'umudugudu
Inama yitabiriwe na Komite yo gukumira no kurwanya imirimo mibi ikoreshwa abana ku rwego rw'Akarere, Komite Nyobozi y'inama y'Igihugu y'Urubyiruko, abayobozi b'imirenge, Uhagarariye ihuriro ry'urubyiruko rwavuye mu bigo ngororamuco, Umubyeyi uhagarariye ihuriro ry'ababyeyi bafite abantu bari mu bigo ngororamuco cg ababivuyemo ku rwego rw'Akarere, SOS, Compassion Internationale, Save the Children, Hope and Home for Children, Never Again Rwanda, Youth volonteers mu Karere, Uhagarariye Urubyiruko rwo mu madini mu Karere, Uhagariye urugaga rw'Urubyiruko mu karere, Umuhuzabikorwa wa Yego Center Nyamagabe, abakozi ba NCC mu karere, Abakozi bashinzwe uburezi mu mirenge, Abakozi bashinzwe imibereho myiza mu mirenge, Abahuzabikorwa b'Inama y'Igihugu y'Urubyiruko mu mirenge n' Abahagariye inshuti z'umuryango mu mirenge.
Inama yafunguwe ku mugaragaro n'Umuyobozi w'Akarere, Bwana UWAMAHORO Bonanventure, asaba abayitabiriye gufatanya guca burundu imirimo mibi ikoreshwa abana, kuko abana ari icyizere cy'u Rwanda kandi bitashoboka badahawe uburere bubakwiye kuko hari abata ishuri bakajya gukoreshwa mu ngo, mu birombe by'amabuye, mu mirima y'icyayi, kwikorera imizigo, kuzerera.... bituma uburenganzira bwabo bw'ibanze butubahirizwa.
Yibukije abitabiriye kandi ko umuntu wese ukoresha umwana imirimo mibi atazihanganirwa kuko azahanishwa ibihano biteganywa n'amategeko kandi asaba ubufatanye bw'inzego zose.
Abitabiriye bahawe ikiganiro ku mabwiriza yo gukumira imirimo mibi ikoreshwa abana no gushyiraho komite zibishinzwe kuva ku rwego rw'Akarere kugera ku rwego rw'Umugudu nk'uko biteganywa n'amabwiriza ya Minisitiri w'Abakozi ba Leta n'Umurimo, cyatanzwe n'Umugenzuzi w'Umurimo Madame MUTESAYIRE Gloriose.
Imirenge yasabwe kuba yatanze urutonde rw'abagize Komite ku rwego rw' Umurenge, Utugari n'Imidugudu bitarenze ku wa 10/10/2018, iyo raporo ikaba yagejejwe ku Karere.
Abari mu nama bafashe imyanzuro ikurikira:
Imirenge izahita ihugura Utugari n'Imidugudu ku mabwiriza yo gukumira no kurwanya imirimo mibi ikoreshwa abana; Kujya hatangwa raporo ya buri kwezi ku byakozwe mu gukumira no kurwanya imirimo mibi ikoreshwa abana. Gukomeza gukora ubugenzuzi n'ubukangurambaga bwo gukumira no kurwanya imirimo mibi ikoreshwa abana mu nzego zose no mu miryango kugira ngo bicike.


text:
Rubavu: Umuyobozi Wungirije wa Korali Bethlehem wapfuye urupfu rutunguranye yasezeweho bwa nyuma hatangwa ubuhamya bukomeye -Reba uko umuhango wagenze mu mafoto
Yanditswe na
31 August 2018 saa 11:17'
Kuri uyu wa gatanu taliki ya 31 Kanama 2018 mu karere ka Rubavu habaye umuhango wo gusezera bwa nyuma kuri nyakwigendera Musayidizi Emmanuel wari Visi Perezida wa Korali Bethrehem yo mu itorero rya ADEPR, Paruwasi ya Gisenyi uherutse gupfa urupfu rutunguranye,muri ibi biroli hatangiwe ubuhamya bukomeye bw’uko nyakwigendera ari umugeni wa kristo utabarutse.
Nyakwigendera Musayidizi Emmanuel yitabye Imana ku mugoroba wo kuri uyu wa gatatu tariki 29 Kanama 2018 mu buryo butunguranye aguye iwe mu rugo.
Nyakwigendera Musayidizi Emmanuel wari Visi Perezida wa Korali Bethrehem yapfuye urupfu rutunguranye
Urupfu rwe rwabaye inkuru y’inshamugongo mu muryango we ,inshuti n’abavandimwe hamwe na korali Bethrehem yarabereye umuyobozi kuko atari yarigeze arwara. Ku mugoroba wo kuwa 29 Kanama 2018 yari arimo kwigisha abana be mu rugo maze afatwa n’isesemo araruka ubwa mbere ubwa kabiri ahita ashiramo umwuka urugendo rwe rwo kuba mw’isi ruba rurangiriye aho .
Kuri uyu wa 31 Kanama ni bwo nyakwigendera yasezeweho bwa nyuma mu muhango watangiye mu masaha ya muitondo aho kw’isaha ya saatatu bakuye umurambo we aho wari waraye muburuhukiro maze bawunyuza iwe murugo aho asanzwe atuye mu mu mujyi wa Gisenyi haruguru gato y’ahakorera Abascout muri uyu mujyi maze bavanye umurambo gusezerwaho iwe murugo bawerekeza kurusengero rwa ADEPR Gisenyi aharirimbiwe indirimbo z’amazamuka ,hanatangirwa ubuhamya butandukanye bw’ineza ,umurava ,ubutore n’ubutwari byarangaga nyakwigendera maze bavuye mu rusengero berekeza umurambo kw’irimbi rya Gisenyi aho yashyinguwe.
Imbaga y’abakristo n’abashumba batandukanye n’umunyamabanga mukuru wa ADEPR bitabiriye uyu muhango
Uyu muhango wo gusezera bwa nyuma nyakwigendera Musayidizi Emmanuel witabiriwe n’abakristo benshi cyane bavuye imihanda yose hamwe n’abashumba b’amwe mu maparuwasi yo muri aka karere ka Rubavu ,hari kandi Bwana Ndizeye Charles umushumba w’itorero ry’akarere ka Rubavu ,Bwana Rev. Jean de Dieu Ntibarikure umushumba w’itorero ry’akarere ka Musanze hamwe na Rev.Gatemberezi Paul umunyamabanga mukuru w’itorero rya ADEPR n’abandi bantu batandukanye barimo ama Delegation y’amakorali y’inshuti za Bethrehem nka Hoziana y’i Nyarugenge ,Jehovah Jileh CEP ULK n’izindi nyinshi .
Abatanze ubuhamya barimo Muhire Innocent umuyobozi wa korali Bethrehem nyakwigendera yaramazemo imyaka hafi 20 ,ndetse n’ubuhamya bw’umwe mu bapasoteri yarabereye umukristo,hamwe n’ubuhamya bwa Mama umubyara ,ubwabaturanyi by’umwihariko ubw’umufashawe n’umuhngu we bose bagarutse kukuvuga ko bitabatunguye kandi bagaruka ku murava n’urukundo byamurangaga mumurimo w’Imana .
Muhire Innocent Perezida wa Korali Bethrehem mu buhamya yatanze yavuzeko nyakwigendera yari icyitegererezo kiza mu murimo w’Imana kuko yaharaniraga icyateza korali imbere ati:"Korali Bethrehem ntitwakwibagirwa umurava umuhate n’ubwitange yagaragazaga ,ibitekerezo bye byadufashaga byinshi mu murimo w’Imana ndetse ubwo twakoraga Bethrehem Evangelical Week igitekerezo cyo koroza abantu inka niwe wakizanye n’ibindi bikorwa byinshi yagiye afasha korali birimo nko kurihira abaririmbyi benshi amatike mu ngendo z’ivugabutumwa n’ibindi byinshi.
Umufasha wa nyakwigendera n’umwana we w’umuhungu batanze ubuhamya bwabyuye amarangamutima y’abantu
Umufasha wa nyakwigendera n’umwana we w’umuhungu batanze ubuhamya bwabyuye amarangamutima y’abantu aho bavuzeko yari umuntu w’icyitegererezo ,wera imbuto z’urukundo kuri bose kandi akaba yabatozaga cyane iby’izinira y’agakiza .Muri aya magambo umufasha we yagize ati:"Ndahamya ndashidikanya ko ari umugeni wa kristo utabarutse kuko n’Imana yari yarabiduteguje yaba muri korali Bethrehem ,yaba kurinjye ubwanjye ndetse yaba no muri Famille avukamo nkuko byanashimangiwe na Mama ubyara nyakwigendera kuko nawe yavuzeko ntagihe kinini cyari gitambutse Imana ibabwiyeko icyuye umugeni wayo.
Bwana Musayidizi Emmanuel yavuze kuwa 24 Mata 1997 atabaruka kuwa 20 Kanama 2018 bivuzeko yitabye Imana afite imyaka 44, yari umukristo wo mw’itorero rya ADEPR Paruwasi ya Gisenyi ku mudugudu w’ikicaro k’iyi Paruwasi,akaba yari umuyobozi wungirije wa korali Bethrehem akaba asize umufasha umwe bari babyaranye abana 8.
Inkuru n’amafoto yaranze umuhango wo gushyingura ni mu kanya,Uboyobozi bwa IYOBOKAMANA.COM bukomeje kandi bwihanganishije umuryango ,inshuti n’abavandimwe .abakristo ba ADEPR Gisenyi by’umwihariko korali Bethrehem nyakwigendera Musayidizi Emmanuel yarabereye umuyobozi
REBA AMWE MU MAFOTO YARANZE UYU MUHANGO WO GUSEZERA BWANYUMA KURI NYAKWIGENDERA MUSAYIDIZI EMMANUEL :
Mu masaha ya mugitondo umurambo babanje kuwunyuza iwe murugo aho yaratuye bahava berekeza kurusengero rwa ADEPR Gisenyi
Korali Bethrehem ya ADEPR Gisenyi nyakwigendera yarabereye umuyobozi wungirije yamusezeye bwa nyuma ivuga ubutwari bwe mu ndirimbo no mu buhamya
Ibi biroli byitabiriwe n’imbaga y’abakristo ,abashumba b’amatorero,abayobozi b’amwe mu matorero y’uturere hamwe n’umunyamagbanga mukuru wa ADEPR
Ubuhamya bwatanzwe n’a korali Bethrehem ,Umufasha n’umwana wa nyakwigendera ,imiryango n’abaturanyi bose bashimangiyeko uyu ari umugeni wa Kristo utabarutse
Byari amarira n’agahinda mu gusezera bwa nyuma nyakwigendera Musayidizi Emmanuel


text:
Igihugu cyiza cy’ejo ugitegura uyu munsi- Minisitiri Rosemary Mbabazi
Minisitiri w’Urubyiruko Rosemary Mbabazi ahamya ko igihugu cyiza cy’ejo umuntu akibona uyu munsi ari yo mpamvu ngo ari ngombwa gutegura urubyiruko rwo Rwanda rw’ejo.
Yabitangaje ubwo yari yitabiriye ibiganiro bijyanye no kwizihiza umunsi mpuzamahanga wahariwe amahoro wabaye kuri uyu wa 21 Nzeri 2018, igikorwa cyitabiriwe n’abayobozi batandukanye mu nzego za Leta na Sosiyete sivile ariko urubyiruko ari rwo rwiganje.
Minisitiri Mbabazi yahaye ubutumwa urwo rubyiruko bwo kubungabunga amahoro igihugu gifite, rufatiye urugero kuri bakuru babo bitanze babohora u Rwanda kugira ngo rubone amahoro rwari rwarabuze igihe kirekire.
Yagize ati “Amahoro dufite uyu munsi yaturutse kuri bakuru banyu bitanze, batanga ubuzima bwabo, ubu dufite umutekano usesuye kuko waharaniwe. Ni byiza rero ko urubyiruko rumenya amateka bityo rukamenya gusesengura ibivugwa kugira ngo ruhitemo ibifite akamaro”.
Arongera ati “Iyo rero udateguye urubyiruko hakiri kare ntabwo uba utegura ejo hazaza, kandi igihugu cyacu cyiza cy’ejo ukibona uyu minsi. Impamvu ikunze guteza ibibazo ni ukudaha urubuga urubyiruko ngo rugaragaze ibitekerezo byarwo n’ibibazo ruhura nabyo”.
Umunyana Ange, umwe mu rubyiruko rwitabiriye icyo gikorwa, yavuze ko urugero yahawe n’abari urubyiruko babohoye u Rwanda atazarutatira.
Ati “Nzaharanira ko ibyo abitanze bakatugeza ku mahoro dufite ubu bitasubira inyuma, ngomba kubiheraho ahubwo nkongeraho ibindi byinshi byiza bizatuma ayo mahoro ataducika. Ni ugutanga ibiganiro bibumbatira amahoro kuko ubu urugamba ruhari ni urw’iterambere kandi ntiryakunda nta mahoro”.
Perezida wa Komisiyo y’Ubumwe n’ubwiyunge, Musenyeri John Rucyahana, akangurira urubyiruko kumenya gusesengura ibyo rugenda rwumva.
Ati “Turakagurira urubyiruko muri iki gihe tugezemo kugira ngo rumenye gusesengura, kandi rusesengurane no kuryoherwa no kuzagira agaciro n’ibyiza bazaraga abana babo mu gihe kizaza. Ntituzigere dutekereza ko hari uzaduha amahoro, ni twe tugomba kuyaharanira”.
Yakomeje avuga ko u Rwanda rugeze aho gufasha kugarura amahoro ahandi batayafite, ariko ko rugomba kubanza kuyagira ubwarwo kuko ntawutanga icyo adafite.
Umunsi mpuzamahanga w’amahoro witabiriwe n’urubyiruko rusaga 400, insanganyamatsiko mu Rwanda ikaba yari “Uburenganzira ku mahoro” mu gihe ku rwego rw’isi yari “Imitekerereze, isesengura byubaka amahoro”.


text:
Huye: PIASS yatanze umuganda wo kunoza ireme ry’uburezi mu Karere
I Huye, ishuri rikuru ry’Abaporotesitanti, PIASS, ryatanze umuganda wo guhugura abayobozi 50 b’ibigo by’amashuri abanza n’ayisumbuye byo mu Murenge wa Ngoma, ku bijyanye n’ireme ry’uburezi.
Bahugurwa aba bayobozi baganirijwe ku gutegura amasomo, kumenya uko baganiriza abana hagamijwe ko ireme ry’uburezi ryifuzwa mu myigishirize yo mu Rwanda rigerwaho, nk’uko bivugwa na Prof. Viateur Ndikumana, umuyobozi mukuru wungirije ushinzwe amasomo muri iri shuri ry’Abaporotesitanti.
Ati “Amasaha atatu twamaranye twaganiriye ku myigishirize mishyashya, isaba ko umwana yiga ikintu ashobora no gukora. Twabafashije kuzirikana ko umwana agomba kumvwa, yatsindwa ikizamini agasobanurirwa ibyo yishe, kuko ari byo bimufasha kwivugurura.”
Abayobozi b’ibigo banibukijwe ko abarimu bagomba guteganya uko bazigisha, hanyuma hakabaho kugenzura niba barabigezeho, ndetse n’uwagenzuwe akagaragarizwa uko yabonywe mu buryo bumwubaka.
Abitabiriye uyu muganda bavuga ko ibyinshi mu byo baganiriyeho bari basanzwe babizi, ariko ko guhura bakabiganira byatumye bibuka ibyo bari baribagiwe, kandi ngo bazarushaho kubikora neza, nk’uko bivugwa na Louis Sinamenye, umuyobozi ushinzwe amasomo ku ishuri Butare Catholique.
Ati “Uburyo bushyashya bw’imyigishirize twari dusanzwe tubwifashisha, buri wese ariko akabikora uko abyumva. Kubyumva kimwe bizatuma turushaho kugera neza ku ntego yo gutuma umwana yumva neza mwalimu.”
Na none ariko, ngo batashye bagifite byinshi bifuza kuganiraho, bityo bakaba bifuza ko umuganda nk’uyunguyu bazongera kuwuhabwa.
Umuyobozi w’uburezi mu Murenge wa Ngoma, Domina Usanase, yashimye uyu muganda ishuri PIAAS ryabahaye kuko ngo byamwibukije ko ibigo by’amashuri bishobora kwishakira ibisubizo ku ngorane zimwe na zimwe.
Ati “Ubungubu twigisha mu Cyongereza. Hari abarimu bamwe na bamwe batabishobora neza. Hazajya habaho guhugurana hagati y’abarimu, bamwe batange amasomo y’icyitegererezo, bagenzi babo babarebereho.”
Abayobozi bazajya bagena umwanya wo guhugurana, banashakishe ibikoresho, ibyo batabasha kubona babikorere ubuvugizi.
Ubuyobozi bw’ishuri rikuru PIASS buvuga ko bwatekereje ku gutanga bene uyu muganda kuko bwabonaga hari igihe nk’umudogiteri afata igitiyo, isuka cyangwa kupakupa, akajya mu muganda rusange, ariko akavayo nta gikorwa kigaragara akoze nyamara yashoboraga gutanga ku bumenyi afite akagira umumaro kurusha.
Ibi binajyanye na gahunda yashyizweho kuva mu mwaka ushize w’ingengo y’imari, 2017-2018, ivuga ko abantu bashobora gutanga umuganda ujyanye n’ibyo basanzwe bakora, byagirira umumaro abantu benshi.
Muri PIASS ni ubwa mbere bene uyu muganda ubaye. Wateguwe n’ishami ry’uburezi, kandi bizakomeza. Ndetse ubuyobozi bw’iri shuri ngo bwasabye n’andi mashami kwiga ku kuntu yajya atanga bene uyu muganda.
Ibitekerezo ( 1 )
Iyi kaminuza yakoze igikorwa cyiza!
Nizindi kaminuza ziyirebereho.
bagize neza kuko nubusanzwe bafite faculty of education ikomeye.
Ubutaha bazakorane cyane n’ abarimu muburezi bw’ibanze babafashe kunoza ireme ry’uburezi


text:
Pasika ni iki? Ev. Kiyange Adda Darlene
Kuva 12: 11
"Uku abe ari ko muzazirya: muzazirye mukenyeye, mukwese inkweto, mwitwaje inkoni, muzazirye vuba vuba. Iyo ni yo Pasika y’Uwiteka."
Ijambo Pasika Uwiteka niwe warizanye bwa mbere aribwira aba Israeli. Pasika ni ijambo rya kera mu gihe Abisirayeli bari bari mu buretwa mu gihugu cya Egiputa.
Umunsi wo guhaguruka muri Egiputa bajya i Kanani Imana yabategetse kurya umwana w’intama babaze maze amaraso yayo bayasiga ku nkomanizo z’imiryango yabo kugira ngo Malayika murimbuzi abatambukeho abonye icyo kimenyetso ku muryango.
Imana yishe abana bose b’imfura bo muri Egiputa ndetse n’amatungo y’uburiza. Abisirayeli bakizwa n’amaraso y’umwana w’intama bari basize ku nkomanizo z’imiryango yabo.
Guhera icyo gihe Imana yatanze itegeko ko Pasika izajya yubahirizwa ikizihizwa.
Umunsi wa Pasika rero si mushya habe namba. Urupfu rwa Yesu rwabaye mu gihe Abisirayeli bari bari kwizihiza uwo munsi Imana yabategetse. Yesu yabihuje n’urupfu rwe kuko bifitanye isano.
Yesu yitwa Umwana w’intama w’Imana watambwe. Yesu yaje mu rwego rwo gukura abantu mu buretwa. Amaraso ye yadukuye mu bubata bwa Satani.
Kuki Yesu batamuvunnye amaguru ku musaraba kandi ko bari babyifuje?
Kuva 12: 46
Bye gukurwa mu nzu ngo bijyanwe mu yindi. Ntugasohokane n’intongo y’iyo nyama, kandi ntimukavuneho igufwa na rimwe.
Mu mabwiriza yo kurya uwo mwana w’intama ntabwo bagombaga kuvuna igufa na rimwe.
Itorero ni umubiri wa Kristo ntawarivuna. Imana ishimwe.
Imana ibahe umugisha mukomeze kwishimira gutambwa k’umubiri wa Kristo ariwe Ntama w’Imana.
Umunsi mwiza.


text:
Urubyiruko ruracyahishwa ukuri ku mateka ya Jenoside
Urubyiruko ruhurira mu matsinda yo gukiza no komora ibikomere akorana n’umuryango Never Again Rwanda (NAR) rwemeza ko abafasha gukira ihungabana rikomoka kuri Jenoside.
Urwo rubyiruko rwabitangaje ubwo rwari mu nama yateguwe na NAR kuri uyu wa 3 Werurwe 2018, igamije kuvuga kuri gahunda zo kwibuka n’ibigomba gukorwa muri icyo gihe kugira ngo rugumane indangagaciro z’icyo gikorwa.
Ni inama yitabiriwe n’abantu 170, uretse urubyiruko rwaturutse hirya no hino mu gihugu, yanitabiriwe na bamwe bayobozi mu nzego za Leta n’iz’abikorera ndetse n’abakora mu by’isanamitima.
Umwe muri urwo rubyiruko wavutse inyuma ya Jenoside yakorewe Abatutsi mu 1994, David Iradukunda, avuga uko yagize ibikomere bitewe n’uko umubyeyi we atamuhaye amakuru nyayo.
Yagize ati “Nkiri muto najyaga mbaza mama aho abavandimwe be bagiye kuko nabonaga abandi bana bavuga ko bagiye kwa ba nyirasenge cyangwa ba nyirarume.
Yansubizaga ko bapfuye bisanzwe ntambwire ko bazize Jenoside yakorewe Abatutsi, nkumva meze nk’aho ndi jyenyine ariko nkabifata uko”.
Nyuma ariko ngo yaje kumenya ukuri agukuye ahandi hanyuma ajya kubibaza nyina, abimubwiye neza ngo ni bwo yahungabanye.
Ati “Mama amaze kumenya ko nabimenye yarabinsobanuriye neza, ambwira abantu benshi bapfuye n’uko bishwe, ambwira abo twasaga numva ngize igikomere gikomeye ndahungabana. Naje gukizwa no kuganira n’abandi mu itsinda mbamo ryo gukiza no komora ibikomere”.
Sandra Kayitesi w’imyaka 17, yemeza ko itsinda abamo rifite akamaro kanini kuko hari amakuru ahakura atabwiwe n’ababyeyi.
Ati “Biramfasha cyane, nkanjye hari ibyo ababyeyi batambwira neza cyane ko Jenoside yabaye bari mu buhungiro. Iyo duhuriye hamwe duhanahana ubuhamya, tukamenya amagambo yakomeretsa bamwe muri twe bityo tugahuza ibiganiro bitwungura twese’.
Kayitesi akomeza avuga ko ibyo bituma no mu gihe cyo kwibuka nta bibazo bikomeye by’ihungabana bahura na byo kuko baba bariteguye neza.
Eric Mahoro, umuyobozi ushinzwe ibikorwa muri NAR, agaruka ku mpamvu z’iyo nama y’urubyiruko.
Ati “Urubyiruko rugomba gusobanukirwa n’ibijyanye na Jenoside. Hari abo ababibaza ababyeyi babo bakababwira ko ibyababayeho bikomeye, ari agahomamunwa ariko ntibabibasobanurire, bigatuma urubyiruko rwishakishiriza ukuri ari yo mpamvu y’inama nk’iyi bungukiramo byinshi”.
Minisitiri w’Urubyiruko, Rosemary Mbabazi, yasabye urwo rubyiruko kwibuka runatekereza ejo hazaza.
Ati “Hari urubyiruko rwagiye rwishyira hamwe, rugatanga ibiganiro bifasha abandi gukira ibikomere no kubohoka, ni ibyo gushima. Muri iki gihe tugiyemo turarusaba kwibuka runatekereza ejo heza hazaza, rujya mu bikorwa by’amaboko runaganira bityo rukava mu bwigunge”.
Iyo nama ihuza urubyiruko yabaye ku nshuro ya karindwi, NAR ikavuga ko zizakomeza kuba kuko zitanga umusaruro ugaragara.


text:
Abacitse ku icumu rya Jenocide yakorewe Abatutsi batujwe mu mudugudu wa Rugarama mu kagari ka Mugobore umurenge wa Simbi ho mu karere ka Huye bafite inzu zishaje cyane, barasaba ko inzu zabo zasanwa kuko bamwe bafite impungenge ko hatagize igikorwa zishobora kubagwaho muri iyi mvura. Ubuyobozi bw’Akarere ka Huye nabwo bwemera ko izi nzu zubatswe huti huti ariko ngo hagiye kugira igikorwa.
Umudugudu wa Rugarama utuyemo abatishoboye barokotse Jenoside yakorewe abatutsi. Amazu batuyemo bayubakiwe mu mwaka w’1996 n’ikigega gishinzwe kwita ku bacitse ku icumu rya Jenoside batishoboye FARG. Amwe agaragaza gusaza bikabije,kuko hari afite amabati yatobaguritse aho uhagarara mu nzu wanyuza amaso mu gisenge ukaba ureba hanze. Andi yatangiye gusenyuka, mu gihe hari n’ayo inkuta zatangiye kugwa kubera kunyagirwa. Abatuye muri uyu mudugudu bavuga ko batewe impungenge n’izi nzu muri ibi bihe byímvura, bagasaba ko bafashwa kuzisana.
Bamwe mu babyeyi bakuze baganiriye na rwandadailynews.com barimo Mukangenzi julienne na Nyarwaya Innocent w’imyaka 68 batubwiye agahinda kabo.
Mukangenzi ati:"aya mazu bayadutujemo Jenoside ikirangira kandi nta bikoni yagiraga. Nko mu gihe cy’imvura twayacanagamo maze amabati arashwanyagurika. Ubu rero nk’iyo imvura iguye udahari wagiye guhinga ngo ube wafata utuntu twose uturundanyirize mu maguni unatege mu nzu imbere ahava, usanga ibintu byose byanyagiwe byaba uburiri bw’abana cyangwa se ibikoresho byo mu nzu. Muri make, iyo imvura iguye mu ijoro tuba turindiriye Imana yonyine kuko imitima iba ihagaze".
Nyarwaya ati:" uyu mudugudu uri mu ya mbere yubatswe mu cyahoze ari perefegitura ya Butare. Aya mazu bayubatse mu buryo bwo kwiyeranja bafata amatafari ya rukarakara bakagereka ku yandi kuko abayubakaga bahembwaga ibyo kurya na PAM. Nta gukomera na guke afite. Isaha ku isaha azagwa ku bantu ndetse urebye dusa n’abibagiranye nta wutugeraho. Iyo imvura iguye twitwikira imitaka kandi twitwa ngo turi mu nzu”.
Kuri iki kibazo, umuyobozi w’karere ka Huye Kayiranga Muzuka Eugene avuga ko batangiye igikorwa cyo gusana inzu zifite ibibazo muri aka Karere. Kugeza ubu ngo bakaba bagiye kwibanda ku bantu bafite inzu zishaje kuruta izindi hashakwa ibisubizo byihuse muri ibi bihe.
"Ariya mazu yubatswe mu buryo bwa huti huti kugira ngo abantu babone aho bakinga umusaya. Rero nta gushidikanya arashaje. Gusa buri mwaka tuba dufite amafaranga yagenewe kubakira abatishoboye, ubwo rero muri ibi bihe by’imvura turi kubarura abafite ibibazo by’amazu afite ibibazo bikomeye tukazabasanira. Ntitwakwemera ko hari umuturage uhura n’impanuka nkiyo turebera”.
Umudugudu wa Rugarama ugizwe n’mazu 74, aho inzu zirenga kimwe cya kabiri cyazo zishaje cyane ari nazo ziteye impungenge ku buzima bw’abazituyemo.
Aya ni amwe mu mafoto yerekana uko ayo mazu agiye guhirima ku bacitse ku icumu rya Jenoside yakorewe Abatutsi.


text:
Ubuhamya bwa NYIRABAGENZI Alice wamaze imyaka itatu mu bitaro kubera impanuka
nitwa NYIRABAGENZI Alice,ubuhamya bwanjye ni burebure ariko reka mbuhere mu mwaka wa 2013 ubwo numvise ijwi rirambwira ngo nzaguca umugango kandi ngo iyo nzobe yawe nshobora kuyihindura igikara, icyo gihe nari mfite abana babiri, iryo jwi rikambwira ngo abo bana nabakuraho kandi kuko waba waracitse umugongo ntiwari kuzongera kubyara
Iryo jwi rero ryari iry’umuturanyi wanjye ni we wambwiraga ayo magambo akomeye atyo, nkimara kuyumva njya mu nzu mfata bibiliya Imana impa ijambo ryo muri yesaya ndasohoka ndamubwira nti kuko umwami Imana izantabara ni cyo gituma ntamwara mu maso yanjye hakamera nk’urutare
Nakomeje kuba ahongaho uwo muturanyi akajya yigamba ko iwabo bafite inkuba, ko ari abarozi, igihe cyaje kugera rero ubwo hari hashize iminsi itatu wa muturanyi avuye iwanjye mfata urugendo ariko ngiye kugenda numva ijwi rimbuza kugenda, ngerageza gushaka uwo natuma aho najyaga ndamubura, nsenga Imana ndangije mfata ibyangombwa, mfata telephone yanjye nandika amazina y’umugabo wanjye neza, abana mbaha umuturanyi ndagenda
Tugeze mu nzira inyuma yacu haturuka fuso iradukubita ndahaguruka nkubita agatuza ku ntebe ncurika umutwe ngo utangirika bankuramo mfite akuka gacye banjyana kwa muganga, uko nanditse ya mazina muri telephone niko abo twari kumwe bahise bahamagara umugabo wanjye mpita ninjira ibitaro marayo igihe kingana n’imyaka ibiri
Naje gusubira mu rugo ngezeyo biranga nsubira kwa muganga, icyo gihe nari ntwite ariko ntabizi, nkomeza kuba muri ubwo buzima aho ntabashaga guhindukira ndagenda ndabora mu rubavu byose biturutse kuri wa mugambi mubi wa wa muturanyi
Igihe cyaje kugera abaganga bashaka gukuramo ya nda kuko sinicaraga cyangwa ngo mpaguruke ariko Imana ikomeza kumpagararaho cyane, ubwo muri iyo myaka ibiri nazengurutse ibitaro bitndukanye bakanteregana banyohererezanya ubwo kugenda ni ikibazo kuko byasabaga ko bamfata umugongo n’ijosi kandi nabwo nkagenda mu modoka,miyo nageraga kuri dos d’anne ububabare bwarandengaga nkahita mbura ubwenge
Nakomeje kuba ahongaho, abaganga bakanyitaho cyane rwose, igihe kigeze ndabyara ariko mbyara mu mubabaro mwinshi ukomeye ariko Imana iramfasha mbaho n’umwana abaho, ubuzima buba bubi rwose kuko ubwo nabaga mu bitaro njyenyine, umutware na we akorera hanze, abana baba bonyine ari bato cyane nta muntu ubitaho
Nyuma gato umugabo na we akora impanuka aryama ku muhanda, bamuzanira twa twana tumuryama iruhande turarira cyane tuvuga tuti papa byuka widusiga hashize umwanya utari muto arazanzamuka afata abana arataha agezeyo umukoresha we aramwirukana kuko yamennye mazutu nyinshi bamuha amafaranga y’imperekeza arataha ataha atazi aho yerekeza we n’abana babiri nta kandi kazi ategereje
Uyu munsi ndashima Imana ko ndi muzima, abana banjye uko ari batatu ni bazima, umutware wanjye ni muzima afite akazi keza cyane kikubye ako yari afite inshuro nyinshi ndashima Imana yankoreye ibikomeye impa ubuzima, impa umwana ntabasha kugenda, inderera abana ubwo bari mu gasozi, inkiriza umugabo ndetse imukura ku kazi kabi imuha akeza
Ndashima Imana y’amahoro yagize neza
Amen!
Src: The testimony


text:
Ihereye ku makuru atangwa n’ikigo cy’igihugu cy’iteganyagihe, Minisiteri y’Ubuhinzi n’ubworozi (MINAGRI) irakangurira abahinzi gutera imyaka y’igihembwe cy’ihinga B kuko bigaragara ko ikirere cyifashe neza.
Ibi byatangajwe kuri uyu wa mbere binyuze mu rubuga rwatanzwe rwo kuganira na MINAGRI buri wa mbere kuva saa kumi z’amanywa binyuze kuri Twitter (#AskMinagri).
Nsengiyumva Fulgence, umunyamabanga wa Leta muri MINAGRI ushinzwe ubuhinzi, yagize ati "Turashishikariza abahinzi gutangira gutera. Amakuru y’ iteganyagiye yerekana ko hari imvura ihagije".
Buri wa mbere umuntu wese ubyifuza abaza ubuyobozi bukuru bwa MINAGRI ibibazo ashaka bijyanye n’ubuhinzi
Ikigo cy’igihugu cy’iteganyagihe (Meteo Rwanda) giherutse gutangaza ko muri iki gihe cy’itumba cyegereje (Werurwe, Mata, Gicurasi), mu bice bimwe by’uburasirazuba (Ngoma, Bugesera, Kirehe, Rwamagana, Kayonza) no mu bice bimwe by’Amajyepfo (Kamonyi na Gisagara) hateganyijwe imvura nk’isanzwe igwa mu bihe byiza by’itumba ariko ikaba ishobora kugabanuka (kuba nke).
Meteo Rwanda ivuga ko Umujyi wa Kigali n’ibice bimwe by’intara y’amajyepfo (Nyamagabe, Huye, Muhanga, Ruhango, Nyaruguru na Nyanza) n’intara y’amajyaruguru (Musanze, Rulindo, Gakenke, Gicumbi na Burera), Intara y’Uburengerazuba (Rubavu, Rutsiro, Nyabihu, Nyamasheke, Rusizi, Ngororero na Karongi), Ibice bimwe by’Intara y’Uburasirazuba (Nyagatare na Gatsibo) hateganyijwe imvura nk’isanzwe igwa mu bihe byiza by’itumba ariko ikaba ishobora kuba nyinshi.


text:
Abana b’Abanyarwanda bari mu nkambi zo mu burasirazuba bwa Repuburika Iharanira Demokarasi ya Congo bahuye n’ingorane nyinshi mu buhungiro. Bari bamaze igihe kinini mu mashyamba; bakoze imirimo y’uburetwa n’iya gisirikari, barongorwa ku ngufu, barahahamuka, ndetse banafatwa n’indwara z’ibyorezo.
Uretse n'ubuhamya bwabo, amaso yonyine akwibwirira ibibazo abana bavuye mu mashyamba bafite. Hafi ya bose bagaragaraho indwara z'imirire mibi, ihahamuka rikunze kugaragazwa ahanini no kujunjama, abandi baza bafite ibikomere ndetse abandi barabyimbye amaguru kubera urugendo rurerure.
Umwe mu baforomokazi babakira kuri site y'ishami ry'Umuryango wAbibumbye ryita ku mpunzi - HCR - i Goma, Uwimana Angelique, yatubwiye ko ikibazo gikunda kubakomerera cyane ari icy'abana barwaye ihahamuka.
Ati: “Iyo tuganira na bo tugerageza kubahumuriza bakatubwira ubuzima babayemo, tukagerageza kububumva no kubahumuriza. Abenshi babanye n'interahamwe mu mashyamba zicaga abantu bareba, zigafata abagore ku ngufu.”
Umwana witwa Innocent, umwe mu bana HCR iherutse kwakira i Goma, avuga ko mu ishyamba banamwikorezaga ibintu adashoboye. Ngo yashoboye gutoroka ari uko bamutumye gushaka ibyo kurya, ahita acika. Nyuma ngo yakomeje kurorongotana mu mashyamba kugeza ahuye n'abagiraneza bamugejeje, we n’abandi bana, ahandi HCR yakirira impunzi hafi ya Walikare.
Ubu Innocent ari mu nkambi ya Nkamira, aho impunzi z’Abanyarwanda zakirirwa zikiva muri Kongo, mbere yo koherezwa ku mirenge bakomokamo. Usibye no kuba agaragaraho imirire mibi, afite igikomere ku kaguru, kandi akkunda kwigunga. Bagenzi be bavuga ko ngo ajya akunda kugira uburwayi bwo kwitura hasi, nyuma yaho akamera nk'ikiragi.
Umuforomokazi Uwimana Angelique avuga kandi ko abana benshi bakira ngo batahuka barwaye indwara zifatira mu myanya y'ubuhumekero, malariya, inzoka n'ibindi. Mu gihe baba bategereje gusubizwa mu Rwanda, ngo bavurwa k’uburyo bw'ibanze, byaba ari indwara ikomeye bakoherezwa ku bitaro bikuru by'i Goma.
Undi mwana w’imyaka 15, Bukedusenge Eric we atahanye na se gusa n'umwe mu bavandimwe be. Avuga ko aho bari mu mashyamba muri Kongo ngo bari nk'inyamanswa.
Ati: “Birenze kuba inyamaswa kuko na zo zadutinyaga.”
Abo bana bose bemeza ko kurya cyangwa kuvurwa byari ingume. Ngo abashoboraga gusohoka mu mashyamba bakaba mu baturage bahabaga ari abacakara babo. Ngo bagombaga gukora kugira ngo bo n'imuryango yabo bashobore kubona icyo kurya.
Uwitwa Yakobo we avuga ko atibuka imyaka ye. Abo batahukanye ariko bavuga ko ubwo bageraga i Walikare muri 1997 ngo yari afite nk'imyaka 3, Nyuma ngo yaje kuburana n'ababyeyi be, yakirwa mu muryango w'Abanyekongo. Yagombye rero kuba ubu afite nk'imyaka 11 n'ubwo bitagaragara ko ayikwije.
Yakobo yivugira Ikirega n’Igiswayire gusa, nta jambo ry’Ikinyarwanda na rimwe yumva, kandi ngo yifuza kwisubirira aho yita iwabo kuko n'ibyo kuba ari Umunyarwanda ntabyo azi.
Yakobo asobanura ko akiba muri uwo muryango yita ababyeyi be, mu bihe by'ubucukuzi bw’ubutare bwa coltan, yajyanaga n’uwo yitaga se. Ibyo gucukura bimaze kubura amafaranga, ngo bajyanaga guhinga. Ubwo abandi bana babaga bagiye mu mashuri, ariko we agasigara akora imirimo yo gutunga umuryango. Yumva kuba atarajyaga kwiga ari ibisanzwe, nta burenganzira yavukijwe.
Ikigaragara mu nkambi zakira abo bana ni uko imiryango y'Abanyekongo yagiye ibakira ishyikiriza HCR kubera ibibazo by'ubukene. Kubabonera imiryango yabo bikaba bigoranye cyane kuko abenshi batakiyibuka.
Abana b'abakobwa bari hagati y'imyaka 13 na 18 na bo bahetse ababo bibyariye kandi batari kumwe na ba se; na bo ubwabo bari bakwiye kurerwa.
Muri abo bana kandi harimo ababuranye n'ababyeyi. Abandi na bo ni imfubyi z'ababyeyi bombi cyangwa umubyeyi umwe. Abandi, bafite ba se b'Abanyekongo cyangwa bari mu mitwe yitwaje intwaro, bisigariye iyo mu byaro cyangwa se mu mashyamba muri Kongo.
Abakobwa bafashwe ku ngufu akenshi ngo babatwaraga babakuye mu mashyamba bamaze gutandukana n'ababyeyi. Abandi na bo ngo bashakiraga ubuhungiro ku bagabo.
Akimanizanye Alphonsine avuga ko yarongowe afite imyaka cumi n'ibiri n'Umunyekongo wari ufite abandi bagore bamwangaga cyane kuko yari Umunyarwandakazi. Ngo yagombaga gukora cyane ngo yigure.
Akimanizanye avuga ko bamwe mu Banyarwanda bagombaga gutanga amadolari 10 buri muntu ku kwezi. Ngo babashyiragaho iterabwoba ko nibavuga ko ari Abanyarwanda RCD yari kubacyura ku ngufu bakicirwa mu Rwanda.
Akimanizanye amaze kubyara umwana wa mbere ngo byaje kumunanira, ajya gushaka undi mugabo w'Umunyarwanda, na we waje kumuta amaze kubyara umwana wa gatatu. Ubu atashye ahetse batatu kandi afite gusa imyaka 19. Nta kizere afite ko hari umuryango azasanga. Nta n’ubwo akibuka neza aho inzu y’iwabo iri kuko ngo yahunze akiri muto.
Icyo gikorwa cyo gucyura impunzi cyatangijwe n'umuryango w'iterambere w'Abanyekongo bavuga ururimi rw'ikinyarwanda TPD muri 1998. Ngo byari mu rwego rwo gukemura ikibazo cy'umutekano muke wari mu karere ka Kivu y'amajyaruguru.
Musanganya Felix, umukozi wa guveverinoma watangiranye n'icyo gikorwa, avuga ko bajyaga gukangurira impunzi gutaha banyuze mu baturage kuko bitari byoroshye kumenya impunzi n'itariyo. Ngo boherezaga Abanyekongo b'Abahutu bakaba aribo bajya kubabwira amakuru yo mu Rwanda.
Bigitangira ngo bagiranye ibibazo na HCR kuko bari bafite imodoka imwe gusa yatwaraga abantu benshi icyarimwe. Nyuma y’amezi 6 ariko HCR ngo yaje kubafasha muri icyo gikorwa.
Ubu hari inkambi zibakira bakiva hirya iyo mu mashyamba. Buri nkambi iba ifite abakozi batatu : umukuru w'inkambi, umuforomo ndetse n'ushinzwe guteka. Izo nkambi ziri ahantu hatandukanye muri Kivu, harimo :Minova Kaluba, Kibabi, Masisi, Nyamitaba, Mweso, Tongo, Karengera, Kisharo, Nyanzale na Walikale igiyeho vuba.
Buri cyumweru hakirwa impunzi ziri hagati ya 100 na 200 zoherezwa mu yindi nkambi zitamaramo amasaha arenze 24 i Goma. Abarenga 60% baba ari abana bari munsi y'imyaka 18.
Shakira andi makuru yo mu karere hano.
Saba amakuru muri email yawe hano.


text:
Bamporiki yasobanuye ko kuva ku ngoma za cyami, u Rwanda rwari rwubakiye ku kwitangira igihugu kurusha ibindi byose, ashimangira ko iyi nzira yakomeje guharurwa na FPR yubatse ubunyarwanda butajegajega budashingiye ku bwoko.
Mu kiganiro yatanze ku wa 6 Nyakanga 2018, mu gutangiza umwiherero w’abanyamuryango ba FPR Inkotanyi i Burayi wabereye mu gace ka Coventry mu Bwongereza, Bamporiki yavuze ko Abanyarwanda barwanye bakoresheje intwaro zitandukanye zirimo kutavangura abarwanyi, byatumaga abatabaye batahukana intsinzi.
Bamporiki yabwiye abari muri uyu mwiherero ko ahagana mu 1700, Umwami Kilima Rujugira yagiye ahitwa Rutunga muri Gasabo, atera igiti yaciriyeho iteka ko u Rwanda rutera rudaterwa.
Yagize ati “Mperutse gutanga iki kiganiro abantu barambwira bati ko ‘Inkotanyi zaruteye?’Ndavuga nti ‘oya ntabwo zaruteye zaratashye. Ntawe utera ataha. Ujya iwabo iyo bamubangamiye arugurura.”
Ku wa Mbere Ukwakira 1990, ni wo munsi hatangiye urugamba rwo kubohora u Rwanda ku ngoyi y’ubutegetsi bubi bwimakaje amoko, itonesha, ivangura n’ibindi byagejeje kuri Jenoside yakorewe Abatutsi igahitana abarenga miliyoni. Intsinzi yabonetse ku wa 4 Nyakanga 1994 ubwo RPA yabohoraga Umujyi wa Kigali nyuma y’uwa Butare, byakurikiwe no kuba Guverinoma yariho yarahise yerekeza mu buhungiro muri Zaïre.
U Rwanda ntabwo rufite abanzi, ni abantu bayobye
Bamporiki yavuze ku banzi b’igihugu abagereranya n’abantu bayobye. Yagize ati ‘‘Kuvuga ngo ufite umwanzi utakurasa, utahiganwa na we kandi ari wo muri wowe gukomeza kumwita umwanzi bishobora kumuha akabaraga. Ahubwo iyo umubwiye ngo waratannye ahubwo uzataha ryari ko watannye?’’
Yasobanuye ko umwimerere muri gakondo y’Abanyarwanda wari warubatswe mu gihe kirekire unagenderwaho mu kurwana ingamba wasenywe n’abakoloni binyuze mu guca amoko mu bantu.
Yagize ati ‘‘Hari abantu bakemera ko uko ureshya byagushyira mu bwoko runaka. Umuntu areshya nuko atunze, umuntu asa nuko atunze, umuntu aramuka uko yaraye. Ntabwo ushobora kuvuga ngo Bamporiki azisiga ninogereze, ntabwo bishoboka. Uzasa uko wisize. Byaratugoye (kwemera gucamo abantu amoko) Umwami Musinga atangira kubyanga bamucira i Kamembe muri Cyangugu, akomereza Moba.’’
Bamporiki yavuze ko kuvuga amateka y’u Rwanda uhereye mu 1959 hari ibitakara kuko azingiye mu 1926.
Uyu muyobozi w’itorero yavuze ko Abanyarwanda baba muri Diaspora bakwiye kwirinda kuvuga ubwiru bw’imbere bakabika ibanga.
Yagize ati ‘‘Icyaha gikomeye mu bantu ni ukuba turi hano turi abanyamuryango, tukagira ubwiru bwacu bw’ibyo tuganira warangiza ukaba umusemuzi w’ibigarasha. Byanze bikunze iyo umuntu mutataramanye hari ibintu atorera hejuru ntamenye ibyo aribyo. Ubwiru bw’i Rwanda bwasemuwe n’abo mu nda y’ingoma barimo Kayondo wavuze ko ibyo Abanyarwanda bagenderamo ari ibishenzi, abazungu barabyinjirira barabimenya, baradusenya baraturangiza.’’
Bamporiki yabwiye cyane urubyiruko ko ibyo intwari zitangiye birimo gusigasira umuco no gutekerereza mu nganzo yawo byatakaye.
Ati ‘‘Ntiwavuga umuco umwami atakaye kuko ariwe murinzi wawo. Buri muyobozi avoma mu nganzo y’abamubanjirije keretse iyo uwamubajirije yasibye inzira. Nta kintu Kagame yavoma mu nganzo ya Habyarimana kuko ni iriba ritobamye ariko ararirenga akajya gushaka mu bakurambere bamubanjirije akagenda atuvunguriraho.’’
Yagaragaje kandi uko Habyarimana yakoranye na leta zitandukanye bigatuma Abanyarwanda batakaza indangagaciro zabo.
Yashimiye ababyeyi bashoboye kubungabunga umuco n’ururimi no kurerera abana bafite indangagaciro mu buhungiro banavuyemo abatangije urugamba rwo kubohora igihugu, rwahagaritse Jenoside.
Yagize ati ‘‘Urugamba rwo gukomeza kubaka igihugu ntimururebere mu mayero n’amadolari, mururebere mu ndangagaciro n’intekerezo z’abakurambere bavugaga ngo igihugu nagipfira, ariko nticyajya ku manga mpagaze ndebera.’’


text:
Hari ibibazo abakobwa banga kubazwa cyane atari uko ari bibi ahubwo bimwe muri byo bibashyirira umupaka cyangwa iherezo ku biganiro kandi muri kamere yabo bakunda kwivugira, n’ubwo hari n’abahungu babikund nkabo.
Tugendeye ku biganiro bitandukanye twagiranye n’abakobwa bamwe ndetse n’ibyo ubushakashatsi bwagiye bugaragaza ku isi ya none ifite itumanaho rigiye kure aho byose bisigaye biganirirwa kuri telephone, hari ibibazo umukobwa yanga kubazwa n’umuhungu bagitangira kumenyana, kumwe umusore aba agiye gutangira gutereta. Ni ibibazo 4 kandi bito bitanakomeye ariko bifatwa ukundi ku bakobwa bamwe na bamwe bitewe n’ubibabajije.
“WARIYE?”
Iki ni kimwe mu bibazo bibazwa kenshi cyane kuko hari ubwo usanga umukobwa mukundana aba ari inyanda mu kurya, ukamubaza iki kibazo ngo umenye niba yariye cyangwa se ari burye ryari. Ibi ni ku bakundana, ariko ku bagitangira kumenyana iyo umuhungu abajije umukobw aiki kibazo kitarimo ikosa na rimwe, hari abatekereza ko ari akabazo k’amafuti kanacirirtse hari byinshi wakabajije bifatika byatuma mumenyana kurushaho aho kumubaza niba yariye. Iki kibazo kuri abo bakobwa bamwe twavuze, bagifata nk’inzira yo gufunga ikiganiro kandi hari hakiri byinshi byo kuganira.
“IJORO RYAGENZE GUTE?”
Iki nacyo ni kimwe mu bibazo bibazwa cyane kuri chat ya mu gitondo. Umuhungu aba yumva ari iby’igiciro kubaza umukobwa akunda uko yaraye, ngo amenye niba hari igishya kiza yagize cyangwa ikibazo yagize. Ku bakundana byamaze gufata indi ntera iki ni ikibazo kitabangamye, ariko ku bagifite urugendo rwo kumenyana, bamwe mu bakobwa babangamirwa n’iki kibazo kuko baba bumva babajijwe ubusa cyane ko aba yaryamye mu ijoro undi nawe yaryamyemo.
“UKORA HE?”
Mu biganiro bimwe njya ngirana n’abakobwa bake tubasha kuganira, abo nabajije iki kibazo hafi ya bose basaga n’abagusha ku gisubizo kimwe. Usanga abenshi bavuga ko ari ‘Ikibazo cy’abakuzi b’ibyinyo’, nkoresheje imvugo izwi na benshi cyane cyane mu rubyiruko. Ubundi abakobwa nibo bavugwaho cyane iyo ngeso yo gukura ibyinyo 9kurya imitungo y’abagabo) ariko n’abahungu kuri ubu barakamejeje cyane basigaye bakura ibyinyo abakobwa n’abagore. Rero bamwe mu bakobwa, muri cya gihe cyo kumenyana n’abahungu iyo ahise amubaza iki kibazo hari abatekereza ko biri muri iyo nguni, bakabyanga cyane kuo bahita bibaza ko umuhungu arambirije ku kumenya icyo akora ngo amenye n’amafaranga akorera maze abigendereho amukunda. Siko abahungu bose ari cyo baba bagamije, ariko niko abakobwa bamwe babitekereza niba muri muri cya cyiciro cyo kumenyana.
“URI GUKORA IKI UBU?”
Turetse no kwibanda ku bakobwa bari mu gihe cyo kumenyana n’abahungu mu nzira y’urukundo ariko, iki kibazo nanjye ndacyanga iyo kije kuri Chat uri kuganira n’umuntu! Impamvu ni uko biba byigaragaza ko uri kuganira n’uwo muntu nyine, ibyo byo ntibishidikanywaho kuko uba uri kumwandikira akagusubiza kuri telefoni nyine, igisubizo kiba ari “Ndi kuganira nawe n’abandi bantu!” Yego arabizi neza ko ari cyo gisubiza cy’ako kanya. None kuki abaza ikibazo gishyira iherezo ku biganiro mu gihe hari ibindi bintu kandi byatuma mumenyana kurushaho ataramenya? Bisa n’aho aba ari kwihingamo uko mwakomeza ikiganiro kandi nta buryo.
Ku wawe musanzwe mukundana ho nta mupaka twavuze kuko biterwa n’uko mumeranye mwe mwembi. Ku bagitangira rero, ni ngombwa ko basore muba abanyabwenge ariko n’abakobwa bakoroshya cyane kuko biba ari ibibazo bisanzwe. Igihe kiza cyo kubaza biriya bibazo, ntago twe twakigena byose byaterwa n’aho mubona ibyanyu bigeze.
Mukomeze kuryoherwa n’urukundo munatanga ibitekerezo ku ngingo twazagarukaho ubutaha.


text:
MIGEPROF yavuze ko ababyeyi ba Mugisha na Valens bareze neza
Ministeri y’Uburinganire n’Iterambere ry’Umuryango yaburiye Abanyarwanda ko bakwiye kurwanya ihohoterwa rikorerwa abana, kugira ngo impano za benshi muri bo zitazabaheramo.
MIGEPFROF ivuga ko umwana wese ashobora kuvamo igihangange nk’uko bamwe mu rubyiruko bari kwitwara neza mu isiganwa y’amagare rya Tour du Rwanda ririmo kuba.
Samuel Mugisha na Valens Ndayisenga ni bamwe mu bakinnyi bakiri bato bari kuzamuka neza mu ruhando rwa siporo, babikesha impano bakuranye bakanayitozwa.
MIGEPROF nk’umuterankunga wa Tour du Rwanda nayo yifashishije uru rubyiruko mu kwibutsa Abanyarwanda kurera neza, kugira ngo igihugu gikomeze kirere abafite impano zizakigeza kure.
Mu butuma irimo gutanga, MIGEPROF irakangurira ababyeyi n’Abanyarwanda muri rusange kurwanya imirimo y’ingufu ikoreshwa abana no kubarinda ihohoterwa rishingiye ku gitsina.
Pamela Mudakikwa ushinzwe itangazamakuru n’itumanaho muri MIGEPROF ni umwe mu barimo gutambutsa ubu butumwa aho iri siganwa riri kunyura hose mu gihugu.
Agira ati “Usanga mu gihugu hakigaragaragara ibibazo nk’ibyo nko gukoresha abana mu birombe, mu mirima y’icyayi, ibyo byose bikababuza kwiga.
"Ibi byose ariko bitangirira ku kubahiriza uburenganzira bw’ibanze bw’umwana kuva akivuka harimo kumwandikisha mu bitabo by’irangamimerere akivuka, kumuha uburezi kumuvuza n’ibindi."
Asobanura ko umwana ukiri muto aba atazi icyo azavamo, bityo bikaba ari inshingano z’Ababyeyi kumuyobora.
Ati "Ni wowe ugitegura umuha uburenganzira bwe bwose. Wenda yazatwara Tour du Rwanda, yazamura bendera ry’u Rwanda ku isi hose. Rero nitutabarinda uyu munsi nta cyizere cy’ejo hazaza.”
MIGEPROF izakomeza kugeza ubu butumwa ku Banyarwanda bazaba baje kwihera ijisho iri siganwa rizenguruka u Rwanda mu gihe cy’icyumweru, kuri ubu risigaje uduce dutatu ngo rigere ku musozo.
Ibitekerezo ( 1 )
nibyokoko kd nibyiza ko se ufitumwana angomba kumushishikariza ikigikorwa yuko nikiza;cyanekonage ndamufite mporanifuzayuko yazaba nka mugisha! murakoze kd turabakunda cyane.


text:
mars 2014
Ubutumwa Umubyeyi Bikira Mariya yahaye Byishimo ku I tariki ya 1/03/2014
Umubyeyi Bikira Mariya yaje ababaye, atishimye cyane nuko aranyitegereza aransuhiza ati :
Bikira Mariya : Uraho mwana wanjye ukomeje kwihanganira ibigeragezo byose uhura nabyo.
Byishimo : Uraho mama,
Bikira Mariya : Mwana wanjye umeze ute ?
Byishimo : Mama meze neza gahoro nawe urabibona imibabaro ikomeje kuba myinshi mu mubiri wanjye.
Bikira Mariya : Komeza rero mwana wanjye wihangane, ukomeze usabire benshi nagushinze, niwo murimo naguhaye, kandi mwana wanjye ndishimye , nshimishijwe n’amasengesho naguhaye ukaba warabashije kuyarangiza, n’urugendo naguhaye ukaba warabashije kururangiza.
Byishimo : Urakoze mama.
Bikira Mariya : Ariko kandi mwana wanjye ujye wubahiriza ibyo nkubwiye ubivuge ,nta nakimwe wibagiwe, kuko kenshi mbona ubitindana,kandi iyo utabivuze hari benshi uba wishe.
Mwana wanjye ongera unsuhurize abana banjye bose, ari abari hano mu gihugu n’abari hanze, uti ni mugire amahoro, ni mugire amahoro, ni mugire amahoro, urukundo rwanjye rubasakaremo.
Bana banjye, nabatumyeho kenshi , mbatumaho intumwa n’abahanuzi, nanjye ubwanjye nariyiziye n’umwana wanjye, ariko mwanze kutwumva, ntagaruriro rero, twakomeje kwihangana tugira ngo turebe ko hari uwahinduka ariko ntacyahindutse, iyo mbabwiye ngo ni mwunamure icumu bisa nkaho mbabwiye ngo nimukomereze aho.
Nababwiye ko intambara ibugarije, intambara mvuga ikomeye iri mu mitima yanyu. Muririrwa muratoteza bagenzi banyu ,muragambanirana, muricana mugirango simbibona kandi ibyo mukora byose mba narangije kubibona.
Aragowe, aragowe uri kwica mugenzi we, kuko uri kwicisha inkota nawe agiye kuyicishwa. Bana banjye ba banyarwanda naziye mwebwe, naziye mwebwe, naziye mwebwe, kuko nabonaga hari icyo mukeneye, ubu bana banjye ,ubu shitani yabinjiyemo, yabinjiyemo mu mpande zose z’igihugu ubu irimo irakorera ku mugaragaro, no mubayobozi bakuru irimo, niho yashinze imizi.
Bayobozi, bategetsi, sibwo bwa mbere nababwira, mukomeje kurya abo muyobora mubagambanira , byinshi rero mugiye kubiryozwa; dore mvugiye ku mugaragaro, uwumva yumve, mushatse, mugabanye inda zanyu, musangire na bagenzi banyu.
Mwana wanjye nawe kandi ndagushimira urugendo wakoze werekeza I Kibeho,wubahiriza inshingano naguhaye,uzanshimirire nabo mwari kumwe mufatanya isengesho. Erega mwana wanjye babwirire uti Kibeho ntabwo ari umuryango, Kibeho ntabwo ari umurenge Kibeho ni abo nza mpasanga.
Bana banjye bumva ibyo mvuga kandi bakabishyira mu bikorwa, ni muvuge Rozali buri munsi ishapule y’ububabare ku wa Kabiri no kuwa Gatanu musabira abatabashije kubikora kandi musabira igihugu cyanyu kuko mbona cyugarijwe cyane.
Bana banjye ni musabe cyane,musabire igihugu cyanyu kuko kirimo amahwa y’inzitane kandi benshi agiye kubahanda. Uku kwezi murimo kurakomeye cyane, mugeze mu kwezi kubi cyane mubimenye, kuzarokoka bake. Benshi muratunguwe, muratunguwe kubera kutumva kwanyu.
Bana banjye b’abanyarwanda nongere mbasubiriremo ,umwana wanze kumvira se na nyina yumviye ijeri, kandi uwanze kumva ntiyanze no kubona.
Byishimo : Mama ko ukomeje kunyereka byinshi kandi bikomeye, mwakomeje kunyereka intango yuzuye igiye gusandara none mukaba mukomeje kunyereka abantu benshi bapfa none se mama ko ukomeje kunkura umutima, aho ryamye nkicara mfite ubwoba.
Bikira Mariya : Mwana wanjye wigira ubwoba ibi nkomeje kukwereka niko bigomba kumera kuko kugeza ubu ntagaruriro. Bana banjye urugogwe rugiye kubikubita hejuru muri gushaka amafaranga, muri kurundarunda byinshi ariko si ibyanyu ntabyo muzatunga mubimenye, kandi ntagihe ntabibabwiye. Hari bamwe bavuga ngo igihe navugiye ngo mbese bizaba ryari, ibimenyetso birahari, nababwiye imyuzure, imiyaga, inkangu hirya no hino,mbabwira umuntu ukomeye uzicwa ibyo byose mwarangije kubibona, ntacyo rero mutabonye ubu hasigaye akantu gato kamwe kandi nako kari hafi, mubyumve, mubyumve , mubyumve, ntacyo ntavuze kitagomba gusohora.
Bana banjye mbasubiriremo, uwanjye wumva ibyo mvuga kandi akabishyira mu bikorwa, uwo igihe cyose muri iruhande ntacyo azaba nzamurinda. Bana banjye mu nkomereho nanjye mbakomeyeho.
Bana banjye ari abari hanze ari nabari hano mu igihugu nababwiye ko, njyiye kubabumbira hamwe, mugikumba kimwe ,niko bimeze.
Bana banjye mwumve ibyo mbabwira aho muri hose, ndabasaba Rozali, ishapule y’ububabare kuwa Kabiri no ku wa Gatanu, kuko niyo igiye kubarokora. Bana banjye uyu munsi nongere mbasubiriremo, mbaha byinshi ,bamwe ngo biriya ni ibiki, nyamara bamwe mugiye kubazwa ibyo mwanze kumva. Ndababaye, ndababaye cyane, mbabajwe na kino gihugu cyanyu n’abanyarwanda, kuko benshi bagiye gutsebwaho.
Bana banjye uyu munsi wa none simbabwira byinshi kuko byinshi narabibabwiye ,uwumva yarumvishe utarumvishe nawe ni akazi ke ntacyo azireguza imbere y’Imana Data.
Bana banjye ngaho mubane nanjye urukundo rwanjye rubakomeze, mbahaye umugisha ku Izina ry’Imana Data na Mwana na Roho Mutagatifu.Amen
Ubutumwa Nyagasani Yezu yahaye Byishimo ku tariki 1/03/2014
Nyagasani Yezu yaje ababaye cyane ,ari mu rumuri rwinshi cyane ntabona icyo ndugereranya narwo nuko aranyitegereza aransuhuza ati;
Yezu : Uraho Byishimo mwana wanjye.
Byishimo :Uraho papa.
Yezu: Mwana wanjye umeze ute?
Byishimo: Papa meze neza neza gahoro nawe urabibona imibabaro ni myinshi mu mubiri wanjye.
Yezu: Mwana wanjye emera ubababare, ubabarire benshi kuri ino isi kuko nicyo wahamagariwe,kuko kubabara kwawe hari benshi kurimo gukiza.
Byishimo : Ikindi kandi Papa ingendo mukomeje kunkoresha ni nyinshi,ntabwo nkiruhuka maze kunanirwa.
Yezu : Byishimo mwana wanjye wivuga ngo umaze kunanirwa kuko imbaraga ukoresha ntabwo ari izawe, nitwe tuziguha.
Byishimo : Papa n’ubundi ndabizi ariko intege nke za muntu ziranga mubyeyi.
Yezu: Mwana wanjye ongera unsuhuriza abana banjye bose, ari abo muri kumwe ari nabari hanze uti ni mugire amahoro, ni mugire amahoro, ni mugire amahoro.
Bana banjye ndababaye, ndababaye, ndababaye cyane, mbabajwe n’abana banjye bakomeje gutotezwa hirya no hino bamwe bakomeje kurundwa mu nzu z’imbohe ,abandi barimo kwicwa, abandi barimo guhunga igihugu, arimwe bahunga mwe bayobozi bakuru. Mukomeje kubikora mugirango si ndeba,kandi mubikora narangije kubibona mbere, sindakomeza rero kurebera,igihe kirageze kugirango mbahorere.
Bana banjye u Rwanda nararukunze njye n’umubyeyi wanjye, ariko muranze murananiye, imvura y’amahindu igiye kubanyagira, murumve namwe iyo mvura y’amahindu mvuga iyo ariyo, aya mezi mugezemo ntabwo yoroshye birakomeye, umunyarwanda azifuza kurahura umuriro muri km 3, ntabwo zikiri eshatu ahubwo zirarenga kuko mwarambabaje cyane.
Nakomeje kubinginga muranga murananira,mugiye guhura n’umunyafu ukomeye cyane, bana banjye, ntacyo ntavuze,naravuze, umubyeyi wanjye aravuga ,mbatumaho intumwa n’abahanuzi ,mwanga kubumva none urugogwe rugiye kubikubita hejuru.
Kigali we,Kigali we, Kigali we,uragowe, nkuko nsazwe mbibabwira, ntabuye rizasigara rigeretse ku rindi kubera kunangira imitima kwanyu, ureba arebe kandi ashishoze,ibimenyetso byinshi, bihagije, mwarabibonye, mwabwiwe umuyaga, mubwirwa inkangu,mubwirwa umwuzure ndetse mubwirwa umuntu ukomeye uzapfa muri kino gihugu cyanyu cy’u Rwanda, ibyo byose mwarabibonye, hasigaye rero akantu gato ngo byose birangire.
Mwana wanjye kandi ,ubwo butumwa butange nta bwoba ufite, ntacyo ugabanyije kandi ntacyo wongereyeho,kuko ndi kumwe nawe.
Bana banjye uyu munsi nje ndi umwami w’isi n’ijuru, nsa nkaho ndi kubabwira irya mbere na nyuma, uwumva yarumvishe utarumvishe nawe ni akazi ke, ubu nje kwishungurira inyangamugayo, abakoze neza babe impande yanjye, abakoze nabi nabo bahanwe, bana banjye ntacyo nta koze mbinginga kugirango ndebe ko hari uwarokoka, ariko muranze murananiye.
Nziye igihe, nziye igihe, nziye igihe bana banjye, nje guhana no guhemba, ibi mbabwira kandi bizarokoka bake. Ndababwira n’umubyeyi wanjye akababwira mukavuga ngo ese biriya ni ibiki? Igihe kirageze rero ngo mubazwe ibyo mwanze kumva.
Bana banjye, uyu munsi simbabwira byinshi, kuko ibyinshi narabibabwiye njye n’umubyeyi wanjye ntacyo mutazi, uyu munsi kandi mwana wanjye unshimirire umwana wanjye ukomeje kugutera inkunga mu ingendo zose uhora ukora. Mubwirire uti; aragushimiye kandi ukomereze aho , mubwirire uti mwana wanjye naraguhaye nawe ntiwanyimye iyo uhaye umwana wanjye ninjye uba uhaye ,aho uri umenye ko mpakwicaje kandi ukomereze aho umenye ko ugiye kuzabihemberwa.
Nsezarerera ku bana banjye bose uti, mbifurije kuzashyikirana nanjye ,mu bihe bishya, mu Rwanda rushya nagabiwe n’umwami wanyu I Nyanza.
Mbahaye umugisha ku Izina ry’Imana Data na Mwana na Roho Mutagatifu. Amen


text:
Ubusanzwe iyo umusore ashaka gutereta umukobwa, akoresha uburyo bwose bushoboka kugira ngo uwo mwali aze
kumwemera. Gusa burya ngo hari ibintu abakobwa badakunda, kuburyo umusore ubikoze ashobora guterwa indobo mu gihe kidatinze.
1 Kwita amazina y’urukundo umukobwa ntacyo muremeranya.
Mu rukundo burya habamo kwihangana, bityo rero ngo hari abahungu bashimishwa no kumva bakita abakobwa amazina yuje urukundo kabone n’ubwo umukobwa yaba ataramwemerera urukundo. Iki kintu burya ngo abakobwa ntibagikunda, kuburyo umuhungu ugikoze umukobwa amufata nk’umuntu udafite gahunda y’urukundo, ahubwo afite ikindi amushakaho, ibintu rimwe na rimwe bishobora no guherekezwa no guterwa indobo bidateye umutaru.
2 Kutanyurwa kwa bamwe mu basore.
Hajya habaho igihe umusore n’umukobwa bakajyana mu muhanda cyangwa bakagira ahantu bicara baganira, bityo rero burya ngo abakobwa banga urunuka abasore batanyurwa n’umukobwa umwe, aho
umusore abona hatambutse inkumi akayikurikiza amaso kugera irenze, ibyo ngo ni ikintu abakobwa badakunda kuburyo ngo ashobora kukubonamo ingeso y’ubuhehesi akaba yanatandukana nawe uzize gutwarwa n’iyo nkumi.
3 Kwemera ibyo umukobwa avuze byose
Hari abasore bakundana n’abakobwa bakaba bumva yuko icyo umukobwa avuze badakwiye kugihinyuza kugira ngo batavaho babanga. Iyi myitwarire burya ngo ntishimisha abakobwa batari bake, kubera ko abakobwa akenshi bakunda umuntu wahinyuza ibintu byabo rimwe na rimwe, kuko ngo iyo bitabaye ibyo usanga bafata abahungu nk’abo nk’abantu batabasha.
kwifatira ibyemezo mu ngo zabo, bityo rimwe na rimwe ngo abakobwa bahitamo guhagarika iby’urukundo n’abasore nkabo kuko baba bumva ko ntacyo babagezaho no mu gihe bashinze urwabo.
4 Kudaha umukobwa ubwigenge bukwiye
Mu rukundo hagomba kubamo ukwizerana ku mpande zombi. Bityo rero ngo abakobwa ntibakunda abasore babagenzura mu byo bakora haba ku ma telefoni, haba kubasomera ubutumwa bugufi, kubabaza buri kanya aho baherereye n’icyo bari kuhakora n’ibindi. Umusore urangwa n’iyo mico ngo ntarambana n’umukunzi we kuko ngo aba abona atamwizera kandi
amubangamira ndetse mukaba mwanatandukana kuko aba yibaza ko
nibamara kubana atazagira ubwisanzure na buke mu rugo rwe.
5 Kurangarira muri telefoni igihe uri kumwe n’umukobwa w’inshuti yawe.
Hari abasore cyangwa abakobwa bakunda gukoresha telefoni cyane mu gihe bari kuganira n’inshuti zabo kuburyo bitoroha kuba baganira bisanzuye, kubera ko baba bayivugiraho igihe kinini, cyangwa boherereza abandi bantu ubutumwa bugufi. Ku bakobwa by’umwihariko ngo ntibakunda.
uyu muco kuko ngo ubabangamira cyane, kuburyo ngo iyo umusore w’inshuti yabo abikora cyane, bibaviramo gutandukana kuko yiherera muri telefoni ntabashe kumwitaho nk’uko bikwiye bigasa naho yamusuzuguye.
Abakundana bagakwiye kujya bitondera bimwe mu bikorwa bakorera abakunzi babo, kuko rimwe na rimwe bishobora gutuma batana, kandi akenshi ugasanga ibyo babikorewe batatekerezaga ko byababaho bitewe n’uko babifataga nk’ibintu bidakomeye, ariko ku bakunzi babo bakaba baba babifata nk’ibikomeye kandi bibabangamiye.


text:
Pasiteri yakuyemo umukobwa ikariso amubwira ko ibyaha bye biri hagati y’amaguru- Amafoto+Video
Yanditswe na
30 April 2018 saa 10:40'
Umupasiteri ukomoka muri Nigeria, akaba azwi ku izina rya Obbo, yatangariwe n’abakirisitu be ayonbora ubwo yakuragamo ikariso umwe mu bakobwa basengera mu rusengero rwe, ahamya ko hagati y’amaguru ye ariho hari indiri y’ibyaha byose afite.
Ibi byabaye ubwo Obbo yateguraga amasengesho yo gusengera abakirisitu be bafite ibibazo bitandukanye gusa bikaba akarusho ubwo yasengeraga uyu mukobwa utavuzwe amazina maze ahamya ko ibyaha bye biri mu maguru ye, ahitamo kumukuramo ikariso mu ruhame.
REBA VIDEO UBURYO UYU MUPASITERI YAKUYEMO UMUKOBWA IKARISO:
Ubwo Obbo yasengaga yagize ati “Imana yanyeretse ko ugiye kwicwa n’ibyaha biri [hagati y’amaguru yawe ndagusabye ngwino imbere ubohorwe [yabwiraga uwo mukobwa asakuza cyane”.
Ubwo umukobwa yageraga imbere ku ruhimbi, Pasteri Obbo yahise azamura ikanzu amanura ikariso y’umukobwa, Imana yamweretse ibintu byatunguye buri muntu wese wari uri muri urwo rusengero.
Ikinyamakuru Venasnew, dukesha iyi nkuru, gitangaza ko muri Nigeria hakunze kuvugwa abapasiteri nk’aba bakora ibintu bitangaza abantu benshi ahanini bitewe n’uko baba batiteze ko byakorerwa mu ngoro y’Imana.
Ubwo Pasiteri Obbo yakuragamo ikariso agiye gusenga
REBA VIDEO UBURYO UYU MUPASITERI YAKUYEMO UMUKOBWA IKARISO:


text:
Banyarwanda, Banyarwandakazi,
Ndabaramukanya urukundo n’urukumbuzi rwinshi kandi mbifuriza kugira ubwihangane muri ibi bihe twibuka ku nshuro ya 22 Jenoside yo 1994 mu Rwanda n’ubundi bwicanyi byaduhekuye bugahitana inzirakarengane nyinshi. Nk’umubyeyi wanyu nifatanije n’abanyarwanda bose mukababaro bafite muri ibi bihe.
Mu bihe nk’ibi twibuka abacu bazize ubwicanyi ndengakamere bwabaye mu gihugu cyacu, birakwiye ko abana b’u Rwanda aho bari hose baharanira ubwumvikane no kubabarirana bityo bakirinda amacakubiri , ahubwo bakarushaho gukorera hamwe, kubahana no gukundanda, kuko aribyo muti nyakuri watuma dushobora kubana mu mahoro mu rwatubyaye n’ahandi hose.
Birakwiye ko buri munyarwanda yumva ko kumena amaraso ari ukunyuranya nibyo Imana idushakaho nk’ibiremwa byayo; tugomba kwirinda kandi icyatuma u Rwanda rusubira mu miborogo nk’iyo muri 1994 n’ubundi bwicanyi bwagiye buba mu gihugu hose cyane cyane twirinda ibyabaye mu mamateka y’igihugu cyacu byatuzaniye ibyago bikomeye harimo: Ubuhunzi, amacakubiri mu moko n’uturere no gutakaza umuco mwiza w’urukundo rwakimuntu byarangaga umunyarwanda. Mbabazwa cyane n’ubwicanyi bwabaye mu gihugu cyacu, ndetse no kumva ko hari umunyarwanda ukicwa azira ubwoko bwe, ibitekerezo bye, aho akomoka cyangwa indi mpamvu iyo ariyo yose.
Dusubize amaso imyuma maze turebe impamvu nkuru zatumye amahano nk’ariya n’ubwicanyi burenze urugero buba hagati y’abana b’u Rwanda; maze turusheho guharanira amahoro n’ubumwe kandi turwanye twese byimazeyo ko bitakongera kubaho. Ibihe turimo birasaba ko buri munyarwanda agomba kumva ko u Rwanda ari urwa twese, kandi ko dukwiye kurubanamo mu mahoro n’ubwumvikane nk’abavandimwe.
Ndabasaba gushyirahamwe tugaharanira indangakamere z’umuco mwiza ubereye abana b’ u Rwanda, tukabwizanya ukuri kubyabaye mu gihugu cyacu kugirango dushakire hamwe umuti nyawo watuma twubaka ejo hazaza heza habereye urubyiruko n’abadukomokaho bose.
Imana irinde u Rwanda rwacu n’ abarutuye.
Ndangije mbifuriza amahoro.
Bikorewe i Washington, kuwa 07/04/2016.
Umwami Kigeli V Ndahindurwa.
Ijambo ry’Umwami Kigeli V muri ibi bihe by’icyunamo Mata 2016.
7 avril 2016
Banyarwanda, Banyarwandakazi,
Laisser un commentaire


text:
Gusa igiteye ubwoba kurushaho nI uko kumara igihe kinini uri ingaragu bigabanya iminsi yo kubaho nk'uko ubushakashatsi bubivuga. Nk'uko wari uzi neza ko itabi, inzoga, umubyibuho ukabije biri mu bintu bigabanya iminsi yo kubaho, wongereho no kuba urambye cyane mu kuba ingaragu nk'uko ubushakashatsi bwakozwe na bamwe mu bahanga mu bijyanye n’imitekerereze ya muntu babivuga.
Ni ubushakashatsi bwakozwe n’abanyamerika mu mwaka wa 2014 aho bwavugaga ko kumara igihe kinini uri ingaragu bituma umuntu apfa imburagihe.
Ushobora kwibaza uti ese ni iyihe mpamvu yabyo?
Ubusanzwe umutima ni cyo cyicaro cya roho zacu, iyo umutima urwaye rero n’umubiri wose uba urembye, agahinda k’urukundo ni ikintu gikomeye cyane utapfa kwibwira, benshi mu bagiye bahura n’utubazo mu rukundo kabone n’iyo twaba tugaragara nk’uduto bigatuma batinda gushaka baba bafite zimwe mu ngorane zisa neza n'Izirimo agahinda gakabije, ubwigunge bwinshi ndetse no kubura ibitotsi ibyo bikamuviramo kugira imyitwarire atari asanganywe irimo kunywa ibiyobyabwenge ibintu bigira ingaruka ku buzima bw’umuntu.
Ese ni gute wabaho mu gihe utarabona uwo muzabana?
Ikintu cya mbere ukwiye kumenya nI uko kuba uri ingaragu atari ryo herezo ry’ubuzima bwawe, kuko icyo ni icyiciro abantu bose banyuramo, icyo ugomba gukora ni ukunezererwa ubusiribateri bwawe ukishimisha mu byo uzi bikunezeza ubundi ntukunde kuba uri wenyine igihe kinini. Zimwe muri izi nama abahanga bagaragaza zishobora kugufasha kwishimira ko uri ingaragu:
Gukora imyitozo ngororangingo, gutembera ahantu hatuje hari n’akayaga keza, kumarana umwanya munini n’inshuti zawe ndetse n’umuryango wawe kandi ukirekura burundu ukagaragaza amarangamutima yawe yose. Shaka ibintu bigushimisha wowe ubwawe ubikore, wiyiteho ku buryo buhagije unezeze ubugaragu bwawe.
Ubuzima bw’ikiremwamuntu bugizwe no gusabana, niba nta nshuti uragira muhuza urugwiro, gerageza kwegera bagenzi bawe musabane, mwishime kuko ari ingenzi cyane mu buzima. Niba utekereza ko kuba ubayeho wenyine nta mukunzi ugira bifite aho bituruka, bigatuma uhora wigunze ndetse nta cyizere cy’ubuzima ufite, gerageza gushaka umwe mu baganga babyigiye agufashe kugaruka mu buzima bwiza bizagufasha gukira ubundi wishimire ubuzima ubayemo.
Src: doctrissimo.fr


text:
Minisitiri w’Umuco na Siporo Uwacu Julienne asanga abanyafurika batakwiye kujya gushakira ahandi ibyo Afurika ifite kuko ubukungu bwose Afurika ikeneye ngo itere imbere ibufite.
Avuga ko Abanyafurika aribo bakwiye gufata iyambere bakandika amateka yabo bakayamenyekanisha batarindiriye kubikorerwa n’abanyamahanga.
Ibi Minisitri yabivuze kuri uyu wa Gatatu tariki 23 Gicurasi 2018 ubwo yasuraga ahabereye imurika ry’ibitabo mu mugi wa Kigali bikaba no mu cyumweru cyo kwizihiza ubwigenge bwa Afurika ari nabwo yasabye abanyafurika kwivugira amateka yabo babinyujije mu kuyandika aho kugira ngo bategereze kubikorerwa n’abanyamahanga
Yagize ati “Icya mbere Afurika ifite amateka ifite umuco n’ ubukungu bigomba kumenyekana cyane cyane ku banyafurika ariko no ku bandi batuye Isi. Kugira ngo bimenyekane ku buryo burambye ni uko bikorwa munyandiko bikorwa n’ Abanyafurika ubwabo.”
Yakomeje agira ati “Abanyafurika bakumva ko ibyo dushobora kubona iwacu nta mpamvu yo kujya kubishakira ahandi . Ikigaragara ni uko ubukungu bwose dukeneye nk’ umugabane kugira ngo ”
Agnes Ukundamariya washinze edition Bakame avuga ko kwandika igitabo ari ingira kamaro ndetse ngo umuntu utandika ntagire n’amatsiko yo gusoma hari icyo aba abura bityo ko ababyeyi bakwiye gushishikariza abana gusoma.
Ati “Akenshi iyo badafite ibyo gusoma iruhande rwabo kugira ngo bazabikunde biragoye. Sinatera ibuye abanyarwanda ngo ntibasoma, ariko ibyo gusoma bigiye bishyirwa ahantu henshi babikunda bakabisoma. Ababyeyi nabo bagashishikariza abana kugira umuco wo gusoma.”
Ministiri uwacu kandi yavuze ko imurika ry’ibitabo ari uburyo bwiza bwo gushishikariza abanyaranda gukunda umuco wo gusoma no kwandika,anavuga ko uyu muco ugenda utera imbere mu Rwanda.
Mu mwaka 2016-2017, mu Rwanda handikiwe ibitabo 239, umubare munini ugera kuri 80 %.bikaba ari ibyandikiwe abana.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Wari uzi impamvu umugeni yambara ikanzu yera umugore akajya ibumoso bw’umugabo?
Imwe mu migenzo ikorwa n’abageni irimo kwambara impeta ku kuboko kw’ibumoso, gufata indabo mu ntoki n’ibindi bifite aho byakomotse.
Mu mwaka wa 1840 nibwo umwamikazi w’ubwongereza witwa Victoria yagaragaye yambaye ikanzu yera ku bukwe bwe.
Ubusanzwe abageni b’icyo gihe bambaraga ikanzu y’ibara ritukura ariko kuva icyo gihe abageni bose bahise batangira kwambara amakanzu y’umweru. Ibara ry’umweru ngo rishushanya kandi ubusugi n’ubuziranenge bw’umugeni.
Indabo umugeni afata mu ntoki mu gihe cy’ubukwe zo zivugwaho byinshi. Mu bihe bya kera ngo isuku y’abantu yari nke bityo umugeni akambara mu mutwe ikamba ry’indabo zihumura.
Uko ibihe bisimburana indabo umugeni yaje kuzitwara mu ntoki. Abandi bakemera ko bwari uburyo bwo kwirukana imyuka mibi.
Mu gihe cy’ibyorezo bidasanzwe umugeni yakoreshaga tungurusumu kugira ngo umwuka mubi watewe n’uburwayi ntiwumvikane.
Kwambara agatimba ku bageni byaturutse ku myumvire itandukanye nko gukingira umugeni imyuka mibi n’ibindi.
Mu bihe byo hambere umugeni yabaga ahishe atagomba kugaragarira amaso ya rubanda ngo bamenye amarangamutima cyangwa inenge afite.
Akenshi mu bihe byahise hari abashyingirwaga ku gahato cyangwa habayeho kumvikana kw’ababyeyi abana batabigizemo uruhare, bakabashyingira bataziranye umugabo akabona umugeni ku munsi w’ubukwe amutwikuruye ishuka kuko agatimba kari kataraza.
Undi muco wo hambere ni uw’uko umuhungu yabaga agombaga guhitamo umukobwa umwe mu bandi, uwo ahisemo akamutwikira ishuka nk’ikimenyetsio cy’uko ariwe yahisemo.
Kwambara impeta y’ikimenyetso cy’isezerano (Alliance) ku kuboko kw’ibumoso ku rutoki rukurikira agahera bifite igisobanuro kijyanye n’imyemerere y’Abanyamisiri bizeraga ko urwo rutoki rufite umutsi w’urukundo utwara amaraso byihuse ku mutima.
Impamvu umugore ajya ibumoso bw’umugabo we bifite igisobanuro cyo kurinda umugeni.
Mu gihe cyo ha mbere ubwo umugabo yagombaga gushimuta umugore we, umugabo yashyiraga umugore we ku rutugu rw’ibumoso kugira ngo arwanishe inkota iri mu kaboko k’iburyo.
Byaje kuba umuco umugabo wese agatwara umugore we ibumoso kugira ngo amurinde uwaba atishimiye ubukwe bwabo. Kugera n’ubu umugabo afata umugeni we mu kaboko k’ibumoso.
Guca bugufi usaba umukobwa ko mwabana aribyo ubu bizwi nko gutera ivi, bijyanye n’imyemerere y’abo hambere ijyanye n’umuco w’icyo gihe wo gusenga.
Bikajyana nanone no mu gihe cy’ingabo n’abami aho ingabo zacaga bugufi imbere y’umwami zimuha icyubahiro akwiye.
Kuri ubu rero umusore atera ivi agaca bugufi nk’ikimenyetso cy’uko yubashye umukunzi we kandi ko umukunzi we afite uburenganzira bwo kwemera cyangwa kwanga ko babana. Icyemezo kikava ku mukobwa.
Abakobwa cyangwa abahungu (Les demoiselles/garcons d’honeur) baherekeza umugeni bafite inkomoko mu ba romani.
Mu bihe bya kera bemeraga ko habaho imyuka mibi. Niyo mpamvu umugeni yajyaga gusezerana aherekejwe n’abagenzi be bambaye kimwe bityo bikaba uburyo bwo kumurinda imyuka mibi n’ibyago.
Gutera indabo kw’umugeni ngo hagire umwe muri bagenzi be b’abakobwa uzifata bifite igisobanuro cy’uko uwo ziguyeho aba ari umunyamahirwe.
Benshi uwo muhango bawukoraga bakiva mu Kiliziya cyangwa mu rusengero kuko bizeraga ko izo ndabo ziba zahawe umugisha. Umunyamahirwe ziguyeho nawe akazagira ibirori byiza.
Ibitekerezo ( 1 )
Murakoze cyane kutumara impungenge nukuri ubu butumwa bwari bukenewe.nonese Ibyobita kuriza umukobwa byo nibiki?